Азиза Ёқубованинг собиқ эри ўғлини олиб қочмоқчи бўлди — видео - ShouBiz.uz\nЯнгиликлар 9:26 | 22.4.22\nАзиза Ёқубованинг собиқ эри ўғлини олиб қочмоқчи бўлди — видео\nАктриса ҳушидан кетиб, ерга йиқилган\nАктриса телебошловчи Азиза Ёқубова Instagram саҳифасида собиқ турмуш ўртоғи ўғлини олиб кетмоқчи бўлгани акс этган видеони жойлади.\nАзиза Ёқубова ўғли Муҳаммад Амирнинг сочини олдириш учун сартарошхонага олиб борган. Унинг ҳамроҳлари Баҳром исмли таниши, қизи ва яқинлари эди. Муҳаммад Амирнинг сочини эндигина олишни бошлаганида, собиқ эри кириб келган. Унинг ёнидаги шериги эса мобил телефонида вазиятни видеога олиб турган.\nАктриса ўғлининг туғилган кунини собиқ эри билан нишонлаганди. Актриса ўғлининг туғилган кунини ресторанларнинг бирида ўтказди. У базмни ўзининг яқинлари билан нишонлаган. Актриса ўғли билан рақсга тушаётган пайтда собиқ эри келган. Азиза Ёқубова уни кўриб ҳайрон қолган. У совға, шар ва гул олиб келган. Актрисанинг собиқ эри гулни аёлига бериб, ўзи ўғлини қўлига олган ва ташқарига чиққан. Азиза Ёқубова унинг келишини кутмаганини таъкидлаган. Актриса бироз вақт ўтгач, видеоларни саҳифасидан ўчирган.\nАввалроқ Азиза Ёқубова блогер йигит билан муносабатини тўхтатишига сабаб бўлган ёзишмани эълон қилганди. Блогер Азиза Ёқубовага болаларини онасиникига ташлаб келишини айтган. Шоҳруз актриса фарзандларидан хабар олиб туришини ваъда бериб, улар бахтли яшашини таъкидлаган.\n«Менинг боламни туғасиз. Менга текканингиздан кейин болаларингизни онангизникида қолдирасиз. Хабар олиб турасиз. Бахтли яшаймиз. Ҳамма нарсани унутасиз», — деб ёзган Шоҳруз.\nАзиза Ёқубова блогернинг бу талабидан сўнг у билан хайрлашган. Унинг сўзларига кўра, ўн нафар эр топса ҳам, болаларини топа олмайди. Актриса Шоҳрузнинг асл юзини қачондир очилишини билган. Азиза Ёқубова севги фасли тугаганини таъкидлади.\n«Хайр. Ўнта эр топаман лекин болаларимни топа олмайман. Пиарчи. Хайр, тугади. Мен ёшман ҳаётим олдинда. Сизга йўқ деганимнинг сабаби икки марта қоқилдим. Бир куни юзингиз очилишини билардим. Синовимиз тугади. Севги фасли тугади. Ҳамма ўз муродига етди», — деб жавоб қайтарган актриса.\nАзиза Ёқубова собиқ эрининг барча қилмишларини очиқчасига ошкор қилганди. Aктриса эри гиёҳванд экани ва бир сафар 11 марта пичоқланганини айтганди. Азиза Ёқубова хизмат сафарларининг биридан қайтаётганда, собиқ эри бир йигитга актрисанинг машинасида яширилган ўроқни тиққани ҳақида гапириб берганди.


“Коронавирус балоси инсонийликдан устун келолмайди!” — Teletype\n“Коронавирус балоси инсонийликдан устун келолмайди!”\nБугун бутун дунёни ўйлантираётган “Covid-2019” коронавирусига қарши бутун ҳамжамият курашмоқда. Ҳозирда мамлакатимизда ҳам ушбу касаллик билан касалланганлар бор ва улар назоратга олиниб, ушбу касалликнинг олдини олиш бўйича тегишли чоралар кўрилмоқда. Албатта бу вазиятда саросимага тушмаслик ва касалликнинг олдини олиш зарур. Ушбу касаллик профилактикасининг энг самарали йўли шахсий гигиена ва соғлом турмуш тарзидир.\nШу муносабат билан жойларда Ўзбекистон Экологик партияси Қува туман Кенгаши ҳамда Ўзбекистон ёшлар иттифоқи ҳамкорлигида ташаббускор бир гуруҳ ёшлар томонидан “Биз соғлом турмуш тарзи тарафдоримиз” мавзусида акциялар ўтказилмоқда.\nАксия доирасида тумандаги тиббиёт муассаларида, аҳоли кўп тўпланадиган гавжум жойларда, автошохбекатларда, умумий овқатланиш жойларига ҳамда корхона, ташкилотларга ташриф буюриб бу ердаги аҳолига 3500 мингдан ортиқ бир марталик тиббиёт ниқоблари ва 1000 дан ортиқ совун ҳамда бир марталик қўл сочиқлар бепул тарқатилди.\nЎзбекистон Экологик партияси Қува туман Кенгаши.


Сочида Грузия фуқароси депортация қилинишига норозилик белгиси сифатида ўз оғзини тикиб қўйди\n20:13 / 12.07.2016\nСочида миграция қонунчилигини бузгани учун ушланган Грузия фуқароси депортация қилинишига норозилик белгиси сифатида ўз оғзини тикиб қўйди. Бу ҳақда ТАСС ахборот агентлиги мухбирига Краснодар ўлкаси ҳуқуқ-тартибот муассасаларида маълум қилинди.\n"Сочининг Лазарев тумани, Вардана посёлкасидаги хорижликлар учун вақтинчалик сақлаш махсус муассасасида Грузия фуқароси ватанига чиқарилиб юборилаётганига норозилик сифатида ип билан ўз оғзини тикиб қўйди", деб айтди ҳуқуқ-тартибот муассасалари ходими.\nУнинг айтишича, аввал суд эркакни Россияда бўлиш қоидасини бузгани учун депортация қилиш ҳукмини чиқарганди. Эркакка биринчи тиббий ёрдам кўрсатилди ва руҳий-неврологик диспансерга етказилди.\nФедерал миграция хизматининг ўлка бошқармасида воқеа юз бергани инкор қилинмади, бироқ унга изоҳ ҳам берилмади.


1 триллион долларлик компания: Apple рекордга яқинлашмоқда » Ўзбекистон янгиликлари – Zamin.uz\n1 триллион долларлик компания: Apple рекордга яқинлашмоқда\n22 март 2017, 16:07\nСўнгги вақтларда Apple акциялари рекорд баланд даражада савдо қилинмоқда. Улар йил бошидан бери 25 фоизга ўсди – бу Dow Jones индексидаги барча компаниялар орасидаги энг яхши натижа.\nШу тариқа, айни дамда Apple қиймати 750 млрд долларга баҳоланмоқда. Компаниянинг бозор капитализацияси Alphabet (590 млрд)дан 160 млрд долларга кўпроқ, деб ёзади Кун.уз нашри.\nНима учун Apple’нинг ишлари шундай яхши кетмоқда? Қандай қилиб Apple триллион долларлик кўрсаткичга эришиши мумкин?\niPhone 8 чиқарилиши борасида фикрлар\nУолл-Стрит янги iPhone 8 чиқишини интиқлик билан кутмоқда. Баъзи таҳлилчиларнинг фикрича, ўн йиллик юбилей муносабати билан смартфонга iPhone X номи берилади.\nИнтернет турли хил миш-мишлар ва янги қурилманинг ўзига хос жиҳатлари борасидаги гап-сўзларга тўла. “Уйга” тугмачасининг йўқлиги. Симсиз қувватлантириш. Виртуал реаллик функцияси. Юз сканери ва ҳоказо.\nКомпаниянинг келажаги айнан шу iPhone’га боғлиқ. Apple ўз даромадларини диверсификация қилишга уринаётганига қарамай, айнан смартфонлар даромаднинг 70 фоизини келтиради ҳамда янгиланган iPad ҳам, янги Apple Watch’лар ҳам, iMac ҳам бу вазиятни ўзгартира олмайди. Сармоядорлар iPhone 8’ни кутишмоқда.\nУолл-стритнинг фикрича, кейинги iPhone албатта хитга айланади, бироқ Apple бош рақобатчиси — Samsung ҳам бозорга янги қурилмасини чиқаради.\nТаҳлилчилар айни дамда Apple’нинг келажагига анча ижобий муносабатда: акциялар барқарор равишда ўсмоқда ҳамда компания триллион долларлик кўрсаткичга аста-секин яқинлашмоқда. Бу даражага етиш учун эса Apple қимматли қоғозлари яна 33 фоизга қимматлашиши керак – бир дона учун 190 доллар.\nТрамп томонидан ваъда қилинган солиқ ислоҳоти\nБироқ Apple’да жуда юқори даражага чиқиш учун iPhone 8’дан бошқа яна бир сабаб бор – бу Дональд Трамп ваъда қилган солиқ ислоҳоти.\nТрамп сайловолди кампанияси давомида АҚШга даромад келтирадиган корпорациялар учун солиқларни пасайтиришга ваъда берганди. Бу эса Microsoft, Alphabet ва Cisco каби йирик ўйинчилар мамлакатга катта миқдордаги маблағларни қайтаришлари мумкинлигидан далолат беради. Шундан сўнг компаниялар ўз акцияларини харид қилишлари, дивидендларни оширишлари, катта салоҳиятга эга стартапларни сотиб олишлари ва ҳаттоки янги ишчиларни ишга ёллаши мумкин.\nАгарда президент ўз ваъдасини бажарса, Apple АҚШга 230,2 млрд доллар қайтариши мумкин, улар айни дамда хорижда сақланмоқда. Бу Американинг баъзи йирик компаниялари - Walmart, P&G, Visa, Disney ва Coca-Cola’нинг бозордаги қийматидан кўпроқдир.\nЯнгиликлар » Иқтисодиёт » 1 триллион долларлик компания: Apple рекордга яқинлашмоқда\n13:33 Google компаниясининг холдинги акциялари нархи 1000 доллардан қимматлашди\n11:28 АҚШлик миллиардернинг твитидан кейин Apple’нинг нархи яна 8 млрд долларга ўсди


Чегарадаги мактаб бегона…ми? – Сурхон тонги\nБош саҳифа / Жамият / Чегарадаги мактаб бегона…ми?\nМай 26, 2019\tЖамият Изоҳ қолдириш 567 Кўрилди\nЁХУД “ОҚ ТЕРАКМИ, КЎК ТЕРАК…” БАҲСИДАН БИР ШИНГИЛ\nБоланинг бегонаси бўлмайди, деганларидек иморатлар ичида энг сарбаланди, энг муқаддаси саналган мактабларнинг ҳам бегонаси бўлмас. У шаҳар марказида ёки чекка ҳудудда бўладими, бунинг заррача аҳамияти йўқ.\nГазетамизга келган шикоят хатидаги бир жиҳатга аниқлик киритишни сўраб вилоят халқ таълими бошқармасига мурожаат қилгандик. Шу масаладаги оғзаки сўровимизга икки ой кутиб ҳам (неча бор уринмайлик) жавоб ололмадик. Негаки, ҳар сафар масъуллар биз сўраган маълумотни беришни ваъда қилишарди. Бу орада ўқув йили ҳам поёнлади. Сўнгра бу нақл уларнинг наздида бироз эскирганмикан, — деган хаёлга бордик ва кеч бўлса-да, қўлимиздаги далилларга таяниб, хат муаллифларига ушбу мақола орқали юзланишни лозим топдик.\nТаҳририятимизга жорий йилнинг 18 февралида Музработ тумани “Чегарачи” маҳалласидаги 22-ўрта таълим мактаби ходимларидан шикоят аризаси келиб тушган. Унда муаллифларнинг мактаб директори вазифасида ишлаб келаётган Муҳиддин Нурматовнинг “қайта директорлик вазифасига келганлигидан норози”лиги акс этган. Маълумот ўрнида айтиш жоизки, М. Нурматов 2014 йили мактаб директори лавозимига тайинланган. Шунгача узоқ йиллар собиқ қишлоқ фуқаролар йиғинида раҳбар бўлиб ишлаган. Амалдаги директор 2018 йилнинг февраль ойида туман “Маҳалла” хайрия жамоат фондига ишга ўтгач, лавозимидан озод этилиб, (айнан шу буйруқни вилоят халқ таълими бошқармасидан ололмадик. Мазкур буйруқда директорнинг бошқа вазифага ўтказилиши билан ўрни сақланишиши кўрсатилганмикан? Агар кўрсатилган бўлса, қонунчиликда шунга йўл қўйилиши, яъни бир одамни вақтинчалик вазифасидан олиб, бошқа амал курсисига ўтказиш, сўнгра истаган вақтда уни яна “эски ишига қайтариш тажрибаси”ни айтаяпмиз) шу йили ноябрь ойида яна вазифасига қайтиб келади. Мактаб раҳбари вазифасидан озод этилганида ҳам бу ҳолат жамоага етарлича тушунтирилмайди. Директор вазифасига қайтганида яна ҳамма лол, ҳайрон қолади. Жамоадагиларнинг “қўлтиғидан тарвузи тушади…”\nЮртимиздаги ислоҳотлар туфайли барча соҳадаги катта-кичик ишларда шаффофлик, очиқлик тамойилларига амал қилинмоқда. Афсуски, бу ижобий ўзгаришлар шабадаси Музработнинг олис “Чегарачи” маҳалласига етиб бормаган кўринади. Акс ҳолда бу тўғрида адолат истаб, Президент номига шикоят аризаси ёзмаган бўлишарди (нусхаси таҳрирриятимизга йўлланган).\nШикоят аризасини ўрганиш жараёнида амин бўлдикки, гап раҳбар ва ходимлари ўртасида пайдо бўлган совуқлиқлар ва унинг мактабдаги ўқув-тарбиявий жараёнга секин-аста кўрсатаётган салбий таъсири ҳақида кетмоқда. Ўтилмай барбод бўлаётган дарслар, “хоҳласам ўтаман, хоҳламасам йўқ” қабилидаги бошбошдоқлик, педагогларнинг дарс беришдек муқаддас бурчидан бўйин товлашлари, оқибатда бунинг ҳисобидан “боши айланаётган” ўқув ишлари бўйича директор ўринбосари-ю кўзлари интиқ бўлиб ўқитувчисини кутаётган ўқувчиларнинг ҳолати бизни ҳам ўйлантирди. Ўзинггиз бир ўйлаб кўринг, ахир халқнинг боласи мактабга билим оламан, деб умид билан келади. Ота-оналар: “болам одам бўлсин, нуфузли жойларда ўқисин, ишласин”,— деб орзу қилишади. Шундай экан, бу ҳолатда мактаб раҳбарияти борингки, дарс ўтмаган ўқитувчининг ойлигидан чегириб қолар, жарималар қўллар. Вазият ўқув йили давомида ҳам ўнгланмасачи? Бунга сабаб “қайта вазифасига тайинланган” директор билан жамоадагиларнинг ишлаш кайфиятининг, хоҳишининг йўқлиги. Директор ва ходимлари ўртасида рўй берган келишмовчиликлар, орадан оқибат пардасини кўтариб юборган.\nМана, кўринг “томоша”ни: директор қаттиққўллик қилиб дарс ўтилишини назорат қилади, “майдон”нинг иккинчи тарафида турган айрим педагоглар зўр бериб дарсга келмайди ёки бемалол ташлаб кетаверади. Шу аснода ўз кайфиятини раҳбариятга билдиришни ёки таъсир ўтказишни исташади. “Сиз билан ишлашни истамаймиз, муҳтарам директор!” деган гапни шу тарзда ҳаракатлар билан кўрсатадилар. Аслида бу гапни директор М. Нурматовга қайта вазифасига тайинланган куни бўлган йиғилишда жамоадагилар айтишган, туман халқ таълимидан иштирок қилган вакиллар эса “шикоятингизни юқорига айтинг”,— деб маслаҳат солишган. Шундан мактабда саросималик, совуқ муносабатлар даври бошланган. Ва у ҳануз давом этмоқда.\nШикоят дастлаб 2018 йил 12 ноябрда туман ҳокими Э.Алимов, туман халқ таълими бўлими мудири Т.Ўтаев номларига, сўнгра 15 ноябрда вилоят халқ таълими бошқармаси собиқ раҳбари А.Эргашев номига мактаб жамоаси ва ота-оналар номидан йўлланган. Шундан сўнг туман халқ таълими бўлими раҳбарияти мактаб жамоаси билан 2019 йилнинг 24 январь куни йиғилиш ўтказади. Йиғилиш баёнида директорнинг хатти-ҳаракатларидан норози мактаб жамоасининг шикоят аризалари кўпайиб кетганлиги, хусусан ўқитувчиларга қўпол муомалада бўлиши, ўқитувчиларнинг дарсларини бузиши, жамоа ўртасида мактаб раҳбарлари ва ўқитувчиларни ҳақорат қилишини ёқламаслиги қайд этилган. Йиғилиш қарорига кўра, М.Нурматовга тегишли чора кўриш таклифини вилоят халқ таълими бошқармасига киритиш белгиланган. Йиғилишдан бир кун аввал туман халқ таълими бўлими мудири Т.Ўтаев вилоят халқ таълими бошқармаси бошлиғи И.Сапаровга билдириш хати билан мурожаат қилади. Унда тумандаги 29-умумий ўрта таълим мактаби директори А.Кенжаев вазифасидан бўшаш тўғрисида ариза берганлиги сабабли уни вазифасидан озод этишни ва тумандаги 22-умумий ўрта таълим мактабининг директори М.Нурматовни ўтказув йўли билан 29-умумий ўрта таълим мактабига директорликка тайинлаш, 22-умумтаълим мактаби директори вазифасини муносиб номзод топилгунча шу мактабнинг математика фани ўқитувчиси Тошматов Акмалга юклаб туришда амалий ёрдам сўралган.\n— Мен вилоят халқ таълими бошқармаси бошлиғи И. Сапаров ҳузурида бўлдим,— дейди М. Нурматов. — Фаолиятимни бир текширтириб беринг, ўғирлигим бўлса, жазо олай, ишламасам ишламайман, бу ерга қадрим учун келдим, дедим. У киши “мен сизни ишдан олмоқчи эмасман, жойингизда ишлайсиз. Ишлаб туринг, жойингизда ишланг, “ёзувчилар” ёзаверса, олаверсак, кейин уларнинг айтганини қилишимиз керак. Мактабда қаттиққўллик ва тартиб бўлиши лозим. Халқнинг боласи билим олиши зарур…” деб жавоб берди.\n“Иш вақтида жамоадагиларга ҳақоратли сўзлар ишлатганмисиз?” деган саволимизга, М. Нурматов дастлаб “йўқ” дея қатъий жавоб берган бўлса-да, аризадагилар билан юзма-юз ҳолатда “тўғри, жаҳл устида айтган бўлишим мумкин”, — деди. “Айтганманки, мактабнинг 693 ўқувчиси 3 баҳо олсин, 4-5 тасини билимлар беллашуви, олимпиадага тайёрлайлик. Бу қандай бедодлик, шармандачилик, ойлик маошини давлат тўхтатгани йўқ, дарсингиз қониқарсиз, қониқарли бўлса ҳам ойлик олаяпсиз, гала виждонсиз, аҳмоқ экансизлар, деганман… Улар эски ҳолатга ўтмоқчи, хоҳласа, дарс ўтади, хоҳламаса, йўқ. Олдин шундай бўлган, 3 соат дарсини ўтиб, тўй бўлса, дарсини ташлаб тўйга кетган…”.\n“Сизгача ҳам “ёзув-чизув” билан раҳбар алмашган ҳолат бўлганми?” деган саволимизга эса мактаб директори “Йўқ, уларнинг айби ўзига аён, мен жамоанинг ҳақини емаганман”, — деди қизариб.\nДарвоқе, таҳририятимизга келган шикоят хатида мактаб хўжалик ишлари бўйича директор ўринбосари Эшмурод Мирзаев, тарих фани ўқитувчиси Асомиддин Чориев, чет тили фани ўқитувчиси Абдивоҳид Норматов, Ёшлар иттифоқи етакчиси Муҳаммади Болтаев, маънавий ва маърифий ишлар бўйича директор ўринбосари Гулсара Эшмаматова ҳамда ўқув ишлари бўйича директор ўринбосари Гулбаҳор Миёроваларнинг исми-шарифи келтирилган. Улар билан суҳбатда аризага қўйилган имзоларини Э. Мирзаев, А. Чориев, А. Норматов, М. Болтаев тан олган бўлса, Г. Эшмаматова ва Г. Миёровалар авввалги шикоятларга қўл қўйгани, бу шикоятдаги имзолар уларга тегишли эмаслигини айтишди.\n— Муҳиддин ака билан тўн ёпишган ака-ука эдик, — дейди хўжалик ишлари бўйича директор ўринбосари Эшмурод Мирзаев. — Мана юзи, директор бўлиб келган вақтда менга: “Эшпўлат, жойни бўшатиб қўй, мен бу жойни бир кишига ваъда қилганман” деган гапни айтганди. Ишимдан норози бўлса айтсин, иш ҳақидан фақат менинг иш ҳақим тушиб қолади, қарасам, турмуш ўртоғимнинг иш ҳақидан ҳам туширилади. Ўқув йилининг бошланиши — “Биринчи қўнғироқ” тадбирида ҳақоратли сўзларни микрофонда ҳам айтаяпти. Олдинги иш фаолиятида “хунаса”, “кидай сенларга” деган сўзларни кўп ишлатган… Техник ходимларнинг табелини ёпаман десам, бошқа табель бўлиб туради, менга қўл қўйдирмайди. Шу масалада “ўзи нима гап” деб олдига ҳам кирганман.\n— 4 йилдан буён ишлайман, директорнинг ёш мутахассисга ҳурмати, муомаласи йўқ, бюрократ, — дейди тарих фани ўқитувчиси Асомиддин Чориев. — Одамларнинг сиртига қараб муомала қиларди аввал. Шахсан мени ўқувчилар олдида ҳақорат қилган, шундан орамизда тортишув бўлганди. Гапингизни ўйлаб гапиринг, деганман. Мактабда жамоа ўртасида аҳиллик йўқолди, мана, шикоят аризага қўл қўйиб берганлар тан олмай турибди. Нима учун? Чунки улар “Нурматов эртага яна раҳбар бўлиб, мени сиқади” деган фикрда… Ҳозиргача педагогик кенгаш нима эканлигини билмайман, ҳеч бирида педагогик масала кўтарилмаган, бошқа масалалар кўрилган. Мактабда маънавий муҳит умуман йўқ, бу ҳолат ўқув жараёнига ҳам таъсир қилади, албатта. Шу ҳолимда ҳозир кўнгилланиб дарс ўтолмайман. “Ўқитувчинг киму сенлар гўр бўласанми?” деган гапни айтган директорга нима дейсиз. Ҳатто, менга “дипломингни фальшивий, сохта қилдириб ташлайман, қўлимдан келади” деган. Ахир дипломни менга давлат берган-ку!\n— Бу шикоят хатига “қўшил-қўшил” бўлганда кўпдан қолмайин деб қўл қўйиб берганман, — дейди мактаб Ёшлар иттифоқи етакчиси Муҳаммади Болтаев. — Директор билан аслида икки-уч ойдан буён ишлаяпман, эътирозим йўқ.\nУшбу ҳолатни вилоят, туман халқ таълими вакилллари билан мактабнинг ўзида муҳокама қилдик. Уларнинг айтишича, мактаб директорига туман ҳокимининг фармойишига кўра, туман “Маҳалла” ҳайрия жамоат фонди раиси вазифаси юклатилган, фармойиш вилоят халқ таълими бошқармасига юборилган. Чунки директорларни вазифасидан озод этиш, қўйиш бевосита вилоят халқ таълими бошқармасига тааллуқли. Фармойишга кўра, М. Нурматов мактаб директорлигидан вақтинча озод этилган, ўрнига ўқитувчилар директор вазифасини бажариб турган. М. Нурматов маълум муддат ишлагач, ишнинг яшаш жойидан узоқлиги, шароити тўғри келмаётгани учун ариза ёзган ва вазифасидан озод этилиб, асосий иш жойи — мактабга қайтарилган. Бу ҳолат мактаб жамоасига тушунтирилган. Аммо улар бошқа кайфиятда.\nМактабга борганимизда ҳаммаси гўё рисоладагидек кўринди: обод ва кўркам. Ичкарига, унинг ички муҳитига кириб борганингиз сари кўркам қиёфа ортида, парда орқасида ҳақиқий манзарани кўрасиз. Ишончсизлик, бир-бирига оқибатсиз жамоадошлар. Тағин бу “муҳораба”га ота-оналар, маҳалладошлар ҳам аралашган. Айрим ота-оналар, мактабнинг собиқ ўқитувчилари билан бўлган суҳбатимизда ҳам мактабда ҳамжиҳатлик, бирдамлик йўқлиги, таълим жараёни издан чиққанлиги айтилди. Улар ҳам сиртдан “директор танлаш” иши билан овора. Шикоят аризасини ёзганлар бир томон, директорни ёқлайдиганлар бир томон. Хуллас, гўё масъуллар ҳал этмаётган, долзарб саналган “директор танлаш” масаласи “Оқ теракми кўк терак, биздан сизга ким керак?” баҳсига айланган. Бирлари шу мактабда арзийдиган директор топилади дейишса, бошқалари “мактабга М. Нурматовдек қаттиққўл директор керак”,— дейди. Кимки шу масалани ечиш учун мактаб остонасини ҳатласа, тарафдор ҳам ҳозиру нозир бўлиб, ўз муносабатларини билдиришга шай. Бир қарашда мутлоқ эътиборсиз бўлгандан кўра, яхши-ку дерсиз. Аммо бу баҳс қишлоқ одамлари орасида тарафкашликка, ноаҳиллика сабаб бўлмасмикан, деб ўйлаб қоласиз.\nВилоят халқ таълими бошқармасидан аризани ўрганишга борган ходим билан дарсга кирдик. Таажжубимиз 7-“а” синфга кирганимизда рўй берди. Алгебра дарси экан, ўқитувчи йўқ. Синфдаги 31 нафар ўқувчидан 13 нафари бор. Қолганлари биология, она тили фанларидан онлайн тест топшираётган экан. Мактаб ўқув ишлари бўйича директор ўринбосари Г.Миёрова ҳолатга изоҳ берар экан, онлайн тестни ўтказишни ташкил этадиган мутахассиснинг шу вақтга фурсати борлиги сабаб ўзаро келишилганлигини айтишди. Вилоят, туман халқ таълимидаги мутахассислар ҳам елка қисишиб, онлайн тестни дарсдан ташқари вақтда ташкил этиш мақсадга мувофиқлигини айтишди.\nСЎНГ СЎЗ ЎРНИДА. Умумий ўрта таълимга, педагоглар фаолиятига давлатимиз томонидан алоҳида ғамхўрлик қилинаётган бир даврда вилоятнинг чекка ҳудудидаги мактабнинг маънавий муҳити наҳот мутассаддиларни ташвишга солмаса? Масаланинг доимо икки тарафи бўлган. Раҳбарият мактабда тартиб-интизом бўлиши учун қаттиққўл директорни қўйганмиз, дея мактаб ичкарисида бўлаётган вазиятни тўғри баҳолашдан кўз юмаётган бўлса, қаттиқ адашади. Тўғри, кимни директор сифатида ишлатиш ёки тайинлаш вилоят халқ таълими бошқармаси ихтиёрида. Биз бунга дахл қилмаган ҳолда холис кузатувимизни баён этмоқдамиз. Қайта бўлса-да, таъкидлаймиз, мактаб директорини тайинлаш вилоят халқ таълими бошқармасининг иши, аммо таълим сифатига путур етишига “томошабин” бўлиб туриш уларга эмас. Башарти шундай экан, чекка мактабдаги ҳолатга бегона кўз билан қараш, уни ўзи бўларга ташлаб қўйиш, фарзанд тарбиясидаги муҳим ва ҳал этувчи мактаб давридаги жараённи бир лаҳзага қўлдан бой беришга, назаримизда ҳеч кимнинг ҳақи йўқ. Миллат эртасига, унинг маънавий қиёфасига дахлдор масалада бир-биримизга, аслида ўз-ўзимизга холис кўмак берайлик, азизлар.\nОлдинги Иззатини бимаган “меҳмон”\nКейинги Янги масжид муборак


@OLTIARIQ_TV - Статистика канала 🌐 OLTIARIQ TV. Telegram Analytics\n@OLTIARIQ_TV Нравится 19\nСиз ҳақиқий ОлтиариқТВ'дасиз. Биз энг долзарб мавзуларни ёритамиз!\n1149 упоминаний канала\n3 Jul, 04:52\nOLTIARIQ TV 2 ( UYDA QOLING )🏠\nAvto Tuning Farg'ona🚘  ✔Nexia✔Malibu✔Jentra✔Cobilt✔Matiz✔Spark✔Kaptiva✔Bozor✔Tuning✔\nXamza(Tinchlik)N1° UYDA QOLING\n25 Jun, 23:18\n19 Jun, 18:44\n19 Jun, 08:08\n18 Jun, 14:45\n17 Jun, 05:59\n11 Jun, 22:11\nКаналы, которые цитирует @OLTIARIQ_TV\nMarkaziyTV - Yangiliklari\n10 Jul, 19:20\n10 Jul, 17:40\n10 Jul, 05:20\n9 Jul, 21:42\nАХБОРОТ ХИЗМАТИ | УЙДА ҚОЛИНГ!\n7 Jul, 16:45\n6 Jul, 22:14\n6 Jul, 18:42\n4 Jul, 09:27\n🎅 🥀 HayotimsiZ 🥀\n3 Jul, 03:53\nТезкор Хабарлар | Расмий ✔\n2 Jul, 08:18\n🌐 OLTIARIQ TV 15 Jul, 20:30\n🌙 Тирик бўлсанг кулишни ўрган.\nЙиқитсалар, юришни ўрган.\nНолимагин сира ҳаётдан.\nТунда тонгни кўришни ўрган.\nХайрли тун азизим. Тунингиз осуда ўтсин.\n🌐 OLTIARIQ TV 15 Jul, 20:03\n❗Президент Шавкат Мирзиёев соғлиқни сақлаш вазири Алишер Шодмонов ҳамда Тошкент шаҳар ҳокими Жаҳонгир Ортиқхўжаевга "ҳайфсан" эълон қилди.\nУлар коронавирус тарқалишининг олдини олиш ва даволаш бўйича Тошкент шаҳридаги ишларни талаб даражасида ташкил этмагани, эпидемиологик вазиятнинг салбий ўзгаришларига тайёр туришни таъминламагани, бу касаллик билан пастга тушиб мукаммал шуғулланмагани учун қаттий огоҳлантирилди\n🌐 OLTIARIQ TV 15 Jul, 19:51\n🌐 OLTIARIQ TV 15 Jul, 19:35\nСамарада электр тармоғига яшин уришини натижасида портлаш рўй берди. Воқеа Москва шоссесида содир бўлган\nЙўловчи автомобилдан олинган тасвирда чақмоқ зарбидан қадай кучли портлаш юзага келганини кўриш мумкин. Ушбу ҳодиса сабаб элетр билан боғлиқ узилишлар келиб чиқди ва бир нечта аҳоли пунктлари ёруғлик манбаисиз қолган. Қурбонлар ҳамда жароҳат олганлар йўқ.\n🌐 OLTIARIQ TV 15 Jul, 19:15\nТошкент шаҳрининг Шайхонтоҳур туманида 77 ёшли эркак тўққиз қаватли уйдан сакраб ўз жонига қасд қилди\nҚайд этилишича, мудҳиш воқеа ҳақида туман ИИБга 14 июль куни маълумот келиб тушган. Тергов давомида аниқланишича, 1943 йилда туғилган эркак кўпқаватли уйнинг тўққизинчи қаватидан сакраб ўз жонига қасд қилган.\nЭркак учта нейрожарроҳлик операциясини бошдан ўтказган бўлиб, яна битта операция қилиниши керак бўлган. Сўнгги кунларда у ўз жонига қасд қилиш ҳақида тез-тез гапирган.\n🌐 OLTIARIQ TV 15 Jul, 18:55\n🦐Сотилаётган қисқичбақаларда коронавируси аниқланди 🦠\n🌐 OLTIARIQ TV 15 Jul, 18:45\n❗Ховли жой #сотилади\n🏠 3 хонали; 8 сотих\n🍇 Узум боғи бор\n📍 Манзил: Олтиариқ т. Тинчлик (Хамза) ш. Катта ариқ кўчаси\n+998 90 585-13-14\n👨🏻💻 Реклама хизмати:\n🌐 OLTIARIQ TV 15 Jul, 18:35\nИжтимоий тармоқларда "Совуқ сув ичманг, муздек нарсалар истемол қилманг вирус ҳаводан юқиб авж олмоқда" дея тарқалган хабар ҳақиқатга қанчалик яқин..?\nУшбу хабарга Тошкент ваксина ва зардоблар илмий текшириш институти раҳбарларидан жавоб!\n🌐 OLTIARIQ TV 15 Jul, 18:14\nОлтиариқ бозори республикамиз ва қўшни давлатларни ҳам озиқ овқат билан таъминлай олади.\nХабарингиз бор пандемия сабабли деҳқонлар ва тадбиркорлар учун хизмат қилиб келаётган республикамизнинг катта-катта улгуржи бозорлари фаолият вақтинча қисқарган бўлиб, бу ҳолат ушбу бозорларда савдо қилувчи ва сотиб олувчи тадбиркорларга ноқулайлик туғдирмоқда.\nЛекин, пандемия даврида республика махсус комиссиясининг ҳар бир қарорини қўллаб қувватлаган ҳолда уларга риоя этишимиз ортидан инсон ҳаёти учун хавфли бўлган вирусни енга оламиз!\nБозорлар масаласини эса, тадбиркор ва деҳқонлар учун ижобий тарафга ўзгартириш ҳам мумкин. Бунда бизга катта-катта бозорларни ва қўшни давлатларни мева ҳамда полиз экинлари билан бир неча ўн йиллардан буён таъминлаб келаётган Фарғоналик тадбиркорлар ёрдам бериши мумкин.\nБир неча кун олдин ҳам «яшил» худуд бўлиб келган Фарғона вилоятининг Олтиариқ туманида айни кунларда ҳам республикани ва хатто қўшни республикаларни ҳам озиқ-овқат билан таъминлай олиш даражасидаги катта улгуржи бозор ўз иш фаолиятини давом эттириб келмоқда.\nПойтахтимиз Тошкент ва воха тарафлардаги асосий улгуржи бозорлар фаолияти қисқарган бўлсада, Олтиариқдаги бозор фаоллари мева-чева ва полиз экинларини республикамиз ва қўшни давлатларга етказиб беришдек масъулиятли вазифани ўз зиммаларига олишмоқда.\nҚуйидаги телефон рақамига қўнғироқ қилиб исталган маҳсулотга исталган жойдан буюртма берсангиз албатта сиз сўраган маҳсулотлар етказиб берилади. Бозорда маҳсулот сотиш учун ҳам ушбу рақам орқали тўлиқ маълумот олишингиз мумкин:\n📞 +99890 165-11-22\n☝Яна бир гап: Олтиариқдаги бозорда узоқдан келган тадбиркор ва деҳқонлар учун бозор ичида жой олишда муаммолар умуман йўқ бўлиб, хатто уй-жойлар ва қулай шароитлар ҳам яратиб берилган. Қисқаси маҳсулот сотасизми, ёки сотиб оласизми, ёки бўлмаса бозордаги нарх-навони бир неча кун кузатасизми фарқи йўқ, Олтиариққа ташриф буюрганларга барча шароитлар яратиб берилган.\n💁🏻♂Қаерда бўлсангиз ҳам Олтиариқ узумини ейишга энди имконингиз бор!\n🌐 OLTIARIQ TV 15 Jul, 18:10\nЖаҳлни жиловлай олиш ҳам бир фазилат\nЙўл талашиш оқибатида ҳайдовчилар бир-бирларига жароҳат етказишди.\n🌐 OLTIARIQ TV 15 Jul, 18:00\n❗Мерс Спринтер #сотилади\n📟 400 минг км юрган\n⛽ Газ (метан) + Бензин заводской\n💸 Нархи: $20'000 (ками бор, келишамиз)\n📞 (94) 135-66-00\n🌐 OLTIARIQ TV 15 Jul, 17:50\n⚡Трамп вакцина борасида хушхабар борлигини айтди\n❗Аввалроқ Трамп 4 хил турдаги вакцинани синовдан ўтқазишга рухсат берган эди\n❗Алишер Усмонов дориси чиқса халқим учун олиб келаман деган эди, ғалаба яқин, сабр қиламиз\n🌐 OLTIARIQ TV 15 Jul, 17:30\nҲурматли ҳайдовчи огоҳ бўлинг!\nФарғона ва Марғилон шаҳри ҳамда Олтиариқ ва Данғара туманларида 3.27 “Тўхташ тақиқланади” йўл белгиси таъсир доирасида қолдирилган транспорт воситаларини аниқловчи махсус камералар ишга туширилди\n🌐 OLTIARIQ TV 15 Jul, 17:20\n🌐 OLTIARIQ TV 15 Jul, 16:59\nКарантин Асакага таалуқли эмасми ?\n🌐 OLTIARIQ TV 15 Jul, 16:40\n👨🏻🍳«ЖЎРАБЕК ФАЙЗ»дан мазали таомларга буюртма беринг!\n🐂Ўрама - 13'000 сўм\n🐂Кусковой - 10'000 сўм\n🐑Кусковой - 11'000 сўм\n🐂Қийма - 7'000 сўм\n🥩Жигар - 7'000 сўм\n🥩Мол гўштида биқин - 13'000 сўм\n🥩Қўй гўштида биқин - 13'000\n🧆 Заказ ош\n🥩 Биқин 25'000 сўм\n🥙 Олтиариқ сомсалари ва шашликлар ҳам бор буюртма асосида сиз хохлаган турдаги овқатлар тайёрлаб берилади\n📞 +99891 108-14-19\n📞 +99891 108-15-19\n📞 +99893 732-35-39\n📞 +99893 373-24-29\n📞 +99891 661-57-57\n📞 +99890 407-05-10\n☎ +99891 117-08-53\n📍Манзил: Полосон ш., Полосонобод кўчаси\n🌐 OLTIARIQ TV 15 Jul, 16:34\nПскентлик 37 ёшли эркак коронавирусдан вафот этди\n🛏 Аммо аҳволи оғирлашавергач, шу йилнинг 9 июлда тез тиббий ёрдам машинасида Зангиота кўп тармоқли юқумли касалликлар шифохонасининг реанимация бўлимига ётқизилган.\n🔎 12 июль куни эса беморда ўпка артерияси тромбоэмболияси белгилари бошланган ва сунъий нафас олиш аппаратига уланган. Унга “COVID-19” инфекцияси ўта оғир кечиши, икки томонлама пневмония ташхиси қўйилган. Касаллик ўпка артерияси тромбоэмболияси, ўткир нафас етишмовчилиги билан кечган.\n◾Реанимацион муолажаларга қарамасдан беморнинг аҳволи кескин оғирлашиб, ўпка артерияси тромбоэмболияси, ўткир нафас ва ўпка-юрак етишмовчилигидан вафот этган.\n🌐 OLTIARIQ TV 15 Jul, 16:10\nКоронавирусга қарши вакцина 14-15 августдан бошлаб аҳолига тарқатилиши кутилмоқда (Россия).\nВакцина синовида иштирок этган барча фуқаролар организмида вирусга қарши антитаначалар ишлаб чиқариш жараёни бошланган.\nСентябрь боши ёки ўрталаридан хусусий компаниялар ҳам вакцина ишлаб чиқаришни бошлаб, уни сотувга қўйишлари мумкин.\nПС. Вакцина сотувга чиқишига ҳам оз вақт қолди. Алишер Усмонов "Дориси чиқса халқимга олиб келиб бераман" деб айтган эди. Озгина сабр қилинг ва ўзингизни эҳтиёт қилиб туринглар.


СОҲИБҚИРОН ЮРГАН ЙЎЛЛАРДА - Ўзбекистон овози газетаси\nБобур халқаро жамоат фонди қошидаги илмий экспедиция ўз анъанасига кўра, улуғ аждодларимиз ҳаёти ва фаолиятини ўрганиш мақсадида юртимиз ва хорижий мамлакатлар бўйлаб кенг кўламли изланишларини давом эттирмоқда. Жумладан, 2011 йил ёз ойларида экспедиция навбатдаги сафарга чиқиб, буюк Соҳибқирон Амир Темурнинг Олтин Ўрдага юришлари билан боғлиқ керакли маълумотлар тўплади.\nБу ҳақда «Ўзбекистон овози» (2011 йил 9 июль, 2012 йил 8 сентябрь,) «Холис» (2012 йил 19 ва 26 сентябрь) ва бошқа газеталарда ҳисобот мақолалар эълон қилинди. Уларда Олтин Ўрда хони Тўхтамишхон билан Соҳибқирон ўртасида бўлиб ўтган жанг ўрни тўғрисида айрим фикрлар ўртага ташланган, археология фани билан боғлиқ ҳолда, баъзи мулоҳазалар баён этилган эди. Мазкур чиқишларга илмий жамоатчилик томонидан илиқ муносабатлар билдирилди.\nШуларни инобатга олиб, экспедиция аъзолари 2012 йил сентябрь ойида Қозоғистон, Россия, Озарбайжон, Арманистон, Грузия, Эрон ва Туркманистон давлатлари бўйлаб навбатдаги сафарни амалга оширдилар. Сафар мобайнида ушбу мамлакатлар ҳудудидаги 70 дан ортиқ аҳоли пунктларининг тарихи, бугунги куни, меъморий ва археологик ёдгорликлар, музейлар билан яқиндан танишилди, муқаддас қадамжолар зиёрат қилинди. Маҳаллий халқ вакиллари — зиёлилар, ҳунармандлар, олиму уламолар билан учрашдик. Мулоқотларнинг асосий мақсади Соҳибқирон юрган йўллар, улуғ аждодларимиздан қолган моддий-маънавий мерос борасида янги далил ва маълумотлар тўплашдан иборат эди.\nЯНА КОНДУРЧА ЖАНГГОҲИ ҲАҚИДА\nШуни таъкидлаш жоизки, Соҳибқирон Амир Темур 1391 йилги Тўхтамишхонга қарши юриши олдидан ўғиллари — Фарғона давлатининг пойтахти Андижонда ҳукмронлик қилаётган Умаршайх Мирзо ва Хуросон пойтахти Ҳиротда ҳукмронлик қилаётган Шохруҳ Мирзога Дашти Қипчоқ томон йўлга чиқишларини буюради. Уч томондан — Самарқанддан, Андижон ва Ҳиротдан келиб қўшилган жанговор аскарлар Олтин Ўрдага қараб юрадилар.\nБуюк Соҳибқирон Амир Темур ва Тўхтамишхон ўртасида энг кескин тўқнашув бўлиб ўтган майдон хусусидаги маълумотлар борган сари кўпаймоқда ва фаразлар янги далиллар билан мустаҳкамланмоқда. Кондурча (Қундузча) жанггоҳидан топилган моддий маданият излари янада яққол кўзга ташланмоқда. Гап шундаки, Кондурча дарёси ҳавзасидан XIII-XIV асрларга оид ашёлар аввалги йилларда ҳам топилган. Аммо кейинги пайтларда маҳаллий ўлкашунослар (А.Опарин, Ю.Бриков, А.Малигин ва бошқалар) Самара вилояти ўлкашунослик музейи олимлари ва Бобур халқаро жамоат фонди билан ҳамкорликда Самара вилояти ҳудудида илмий изланишлар олиб бормоқдалар. Уларнинг тадқиқотлари натижасида аниқланган осори атиқалар сони ҳозирги вақтда 30 дан ортиб кетган.\nМуҳими, зикр этилган жойдан, яъни Кондурча ва Сох дарёлари қўшилган учбурчак кўринишдаги кенг соҳил-майдонда Соҳибқирон ҳарбий қароргоҳининг мудофаа иншоотлари топилган. Лашкаргоҳ шимоли-шарқ ва шимоли-ғарб томонларни ўраб турувчи ҳандақ ва кўтарма ёки тупроқ девор кўринишидаги сунъий ғовдан иборат бўлган. Мазкур қароргоҳдаги ҳандақ ва кўтарма, девор қуриш усули ва типи Олтин Ўрданинг ўша давр мудофаа иншоотларидан тубдан фарқ қилади. Масалан, Волга бўйидаги Булғор ва Биляр каби археологик ёдгорликлардаги ҳимоя иншоотлари ўз ички тузилишлари жиҳатидан Кондурчадагига ўхшамайди. Волгабўйи шаҳарлари мудофаа иншоотларида «қозиқ девор» ёки ёғочлардан (бревно/хода) синч қилиниб, ичи тупроқ билан тўлдирилган. Бу ҳолат Амир Темур қароргоҳлари учун хос эмас.\nАна шундай ўзига хос қурилиш жараёнларини ўрганиш учун биз самаралик ўлкашунослар билан мазкур ҳудудда, яъни, Малая Каменка, Трухмянка, Кочкори қишлоқлари чегарасида археологик кузатув ишларини олиб бордик. Бундан ташқари, П.В.Алабин номидаги Самара ўлкашунослик музейи археологлари билан ҳамкорликда жанггоҳда яна учта назорат қудуқлари (шурфлари) кавланиб, у жойларда маданий қатлам қолдиқлари, ҳатто бир қудуқда бронза даврига оид қатламлар борлиги аниқланди. Шурфлардаги маданий қатламлар қалинлиги 1,5-2 метрларга боради. Улар ранги-тусидан бир-биридан ажралувчи, юмшоқ агро ётқизиқлардир. Аммо юқоридан ҳисоблаганда 4-қатламда ёғочнинг майда куйик қолдиқлари чиққан. Ушбу шурфдан тупроқ қатламлари намуналари лаборатория таҳлили учун мутахассислар томонидан Канадага олиб кетилган. Текширув натижалари тез орада тайёр бўлиши кутилмоқда. Мазкур лаборатория 15-25 йил аниқлиқ билан қатламлар даврини белгилаш салоҳиятига эга илмий марказлардан ҳисобланади. Унинг хулосалари Кондурча жанги тафсилотларига янада ойдинлик киритса ажаб эмас...\nОлтин Ўрданинг савдо-иҚтисодий марказлари\nСоҳибқирон, айрим ғарб олимларининг фикрига қарши ўлароқ, жануби-шарқий Европани босиб олиш ниятида бўлмаган, балки у Олтин Ўрдани эгаллаб, ўзига қарашли бирор ҳукмдорни тахтга ўтқазмоқчи бўлган. Асосий мақсад — Қора ва Каспий денгизи йўналишидаги халқаро карвон йўлини Турон заминига йўналтиришдек улкан стратегик режа эди. Олтин Ўрда ҳудудидан қадим замонлардан XVI аср бошларигача Ғарбни Шарқ билан боғлаган савдо йўли ўтган эди. У манбаларда баъзан «Мўйна йўли» деб ҳам юритилади. Амир Темур даврида ушбу йўлнинг икки тармоғи фаолият кўрсатган. Бири Русь жанубидан Қора ва Қулзум (Каспий) денгизлари бўйлаб, иккинчиси Каспийдан жануброқдаги Шом, Кичик Осиё — Кавказорти, Эрон ва Самарқанд орқали ўтар эди. Кейинги йўлни эгаллаш ва иқтисодий жиҳатдан кучли Табризни қўлга киритиш Олтин Ўрда хонларининг ҳам орзуси эди. Бу йўлдан газмол, мовут, қурол-яроғ, заргарлик буюмлари, қимматбаҳо тошлар, чарм, мўйна, асал, асалари муми, туз, зираворлар, дон, ёғоч, балиқ, икра, зайтун ёғи каби товарлар олиб ўтилган. Ушбу карвон йўли Хоразм ерларидан ҳам ўтган бўлиб, Олтин Ўрда хонларига катта даромад келтирган. Яна бир карвон йўли Тан (Ростов-Дон) шаҳридан бошланиб, Сарой Боту, Дашти Қипчоқдан Олтойгача, сўнгра Қорақурум орқали Пекингача давом этган. Демак, бир сўз билан айтганда, мазкур бепоён ҳудудда ўша даврнинг улкан геополитик манфаатлари мужассам бўлган...\nҚуйида экспедиция аъзолари бевосита бориб танишган, Олтин Ўрда давлатида мавжуд бўлган айрим шаҳарлар хақида сўз юритамиз.\nҲожи Тархон (Астрахань) Олтин Ўрда хонларининг кузги қароргоҳи ҳисобланган. XIII асрда Итил дарёсининг чап соҳилидаги Аштархон қишлоғи ўрнида қурилган бу шаҳар ҳақида Ибн Батута, Шарафиддин Али Яздий, Мирхонд асарларида маълумотлар учрайди. Ҳожи Тархоннинг тез ривожланиб кетишига сабаб, биринчидан, унинг қулай жуғрофий жойлашуви бўлган. У шимол ўлкалари, Кавказорти, Ўрта Осиё, Хитой, Қримдан келадиган халқаро магистрал йўллар ўтган чорраҳада жойлашган эди. Иккинчидан, Олтин Ўрда хонлари мавсумий қароргоҳининг Ҳожи Тархон атрофида бўлиши ҳам унга кўпгина афзалликлар туғдирарди. Учинчидан, мазкур шаҳар Олтин Ўрда хони фойдасига олинадиган кўплаб солиқлардан озод этилган эди. 1459 йилдан шаҳар Аштархон хонлигининг марказига айланади. 1589 йили Астрахань Кремли қурилган.\nСарой (Сарой Боту) ёки Сарой ал-Махрус (Дворец Богохранимый - Аллоҳ паноҳидаги сарой) қолдиқлари ҳозирги Астрахань шаҳридан 80 километр шимолдаги Харобали районининг Селитренное қишлоғи яқинида, Волга ирмоғи Ахтуба (Оқтўба) дарёсининг чап қирғоғида жойлашган. Бу археологик ёдгорлик ҳудудида кўп йиллардан бери қазишма ишлари олиб борилмоқда. Шаҳар даҳаларга бўлиниб бошқарилган. Кулоллар, шишасозлар, металсозлар ва заргарлар даҳалари очиб ўрганилган. Ёзма манбаларнинг гувоҳлик беришича «Сарой бозорлар, ҳаммомлар, диний муассасаларни ўз ичига олган, Мовороуннаҳр меъморчилик услубида қурилган машҳур шаҳарлардан бири бўлган».\nЯнги Сарой (Сарой Берка) ёки ал-Жадид саройига Олтин Ўрда ҳукмдори Берка томонидан 1260 йили асос солинган. Ўзбекхон даврида хонлик маркази Сарой Ботудан Сарой Беркага кўчирилган. XIV асрнинг биринчи ярми бу шаҳарнинг гуллаган даври ҳисобланади. Сарой Берканинг харобалари ҳозирги Волгоград вилоятининг Ленин районига қарашли Царев қишлоғи яқинидадир. Ўрта асрларда шаҳарни ўз кўзи билан кўрган Ибн Батута шундай ёзади: «...кенг кўчалари, гавжум бозорлари бўлган гўзал бир шаҳар. Унда 13 та жомеъ масжиди ва яна бир неча масжидлар мавжуд. Бу ерда турли халқлар — мўғуллар, руслар, византияликлар, қипчоқлар, черкаслар яшайдилар. Давлатнинг расмий тили чиғатой-турк тили бўлган. Султоннинг саройи Олтинтош деб аталади».\nАрхеологик қазишмаларга кўра, шаҳар асосий кўчалар билан даҳаларга бўлинган. Унинг марказий ва шимоли-ғарбий қисмларида кулоллар, жез қуювчилар, суяктарошлар, темирчилар, савдогарлар яшаган. Уларнинг бошпаналари пойдеворлари ғиштдан кўтарилган ярим ертўла ёки ёғочдан тикланган уйлардан иборат бўлган. Сарой Беркада Темир Хўжа, Ўрду Малик, Келдибек, Хайр Пўлат номларида тангалар зарб қилинган ва муомалага чиқарилган.\nЭкспедициямиз аъзолари буюк Соҳибқирон изидан бориб, яна бир кўҳна шаҳар харобаси — ўрта аср манбаларида Белжамин (Бельджамен) номи билан юритилган Водян археологик ёдгорлиги билан танишишга муяссар бўлдилар. Белжамин шаҳри Амир Темурнинг Тўхтамишга қарши юришлари муносабати билан ҳам ёзма манбаларда тилга олинган, яъни 1395 йилги Терек дарёси соҳилидаги зафарли жангдан сўнг Соҳибқирон бу ерда тўхтаган. У Белжаминдан чиқиб, Дон дарёсининг қуйи оқими бўйлаб юрган. Ушбу археологик ёдгорлик ҳозирги Волгоград вилоятининг Дубовка шаҳри яқинида, Волга дарёси қуйи оқимининг ўнг қирғоғида жойлашган. Анча вақтдан бери олиб борилаётган археологик изланишлардан аъён бўлишича, мазкур шаҳар ҳам худди Сарой Боту ва Сарой Беркага ўхшаб бунёд этилган: шаҳар - кўчалар билан бўлинган уй-жой даҳаларидан иборат бўлган. Ҳудудда уй-жойлардан ташқари турли маҳобатли иморатлар ҳам қурилган. Ана шулардан бири Белжамин жомеъ масжидидир (ўлчами 26х35 м). Масжиднинг яхши сақланган минора асоси ва меҳроби кавлаб очилган. Яна бир археологик иншоот-мураккаб иситиш тизимига эга бўлган жамоат ҳаммомидир. У тўққизта хонадан ташкил топган, улар ер ости сопол қувурлари орқали сув билан таъминлаган. Археологларнинг фикрича, тилга олинган Олтин Ўрда шаҳарлари лойиҳасида ўртаосиёлик меъмор ва қурувчиларнинг иштироки, услубини кузатиш мумкин. Масалан, йўлларга сопол ёки ғишт парчалари тўшашда, йўл четида ёки ўртасидан сув ариқлари ковлашда Мовороуннаҳр қурилиш анъаналарининг таъсирини сезиш қийин эмас. Биз сафар чоғида танишган Олтин Ўрда шаҳарларининг деярли барчаси бир вақтнинг ўзида текислик жойда тикланган, улар остида олдинги қурилиш қатламлари йўқ. Улар учун яна бир умумийлик шуки, мазкур шаҳарларнинг барпо этилишида, Хуросон ва Хоразм меъморчилик усулларидан ҳам унумли фойдаланилган.\nТерек дарёси соҲилида\nАмир Темур Кондурча жангидан роппа-роса уч йил ўтиб, Олтин Ўрда масаласини узил-кесил ҳал этиш учун Тўхтамишга қарши янги юриш бошлади. 1394-1395 йилги қишловни Қулзум (Каспий) денгизи бўйидаги Маҳмудобод деган жойда ўтказди. 1395 йил 28 февралда Соҳибқирон Каспий денгизи қирғоғи бўйлаб Дарбанд томон юра бошлайди. Ибн Арабшоҳнинг ёзишича, Дарбанд ҳокими Ширвоншоҳ Иброҳим Дарбандий Амир Темурга содиқлигини намойиш этиб, унга пешвоз чиқади. Ҳатто Амир Темур исмини хутбага қўшиб ўқитади ва унинг номи битилган тилла ҳамда кумуш тангалар зарб эттиради. Бундан мамнун бўлган Соҳибқирон Иброҳим Дарбандийга кимхоб либос ёпиб, тахтини қайтариб беради ва Дарбанд дарасини қўриқлашни ҳам унга топширади.\nСоҳибқирон жанг олдидан Тўхтамишхон ҳузурига Шамс ад-дин Олмалиқийни тинчлик таклифи билан юборади, бироқ Олтин Ўрда хони Амир Темурга рад жавобини бергач, юриш давом эттирилган. Қўшинлар Дарбанд орқали Эльбрус тоғи этакларига етиб борадилар. Манбаларда ёзилишича, шу ерда Тўхтамишхон тарафдорлари бўлмиш «кайтага» деган этник гуруҳ билан тўқнаш келадилар. Уларнинг бир қисми мўғул тилида, бир қисми турк тилида сўзлашган. Бу гуруҳнинг этник жиҳатдан кимлар экани номаълум бўлиб қолмоқда. Бир тахмин шундан иборатки, бу этник гуруҳ туркий тилнинг қипчоқ қавмларига мансуб қумиқлар бўлиши мумкин. Қумиқлар тил жиҳатидан чиғатой (эски ўзбек) тилига жуда яқин туради. Тарихчиларнинг фикрича, бу этник гуруҳ эрамиз бошларида Дарбанд атрофларига келиб ўрнашган қадимий маҳаллий элатлардан бири эди.\nАмир Темур лашкари Терек дарёсидан ўтиб, Жулат деган жойда тўхтайди. Озиқ-овқат, ем-хашак олинади ва қўшин кўрикдан ўтказилади. Соҳибқирон истеҳкомларни мустаҳкамлайди, қароргоҳ олдига бир эмас, иккитадан чуқур қаздирадики, бу тадбирлар қўшинларни жангга пухта тайёрлаш учун амалга оширилган эди. Бу ҳақда Шарофиддин Али Яздий шундай деб ёзади: «Амир Темур мустаҳкамланган қароргоҳ учун жой танлаш ва шу ерда катта қўшинни жойлаштиришни ўз тавачиларига буюрди. Қароргоҳнинг атрофида ҳандақлар қазилиб, қозиқлар қоқилди, бу ҳандақлар кетидан иккинчи — ташқи ҳандақлар қазилди.»\n«Терек жанги» номи билан машҳур бўлган бу тўқнашув Шимолий Кавказдаги Терек ва Кума дарёлари оралиғидаги Нўғай даштида 1395 йил 15-17 апрель кунлари бўлиб ўтади. Бу Амир Темурнинг Олтин Ўрда хони Тўхтамиш билан учинчи, ғоят кескин жанги эди. Унда икки томондан тахминан 450-500 минг киши қатнашган. Амир Темур яна Кондурча жангидаги тактикасини ишга солади. Тўхтамишхон ҳам худди Соҳибқиронникидай усулни қўллайди. Лекин Амир Темур 7 та қўл (лашкар қисмлари)дан иборат ягона жанговор кучни марказлашган ҳолда бошқариб, оғир ва ҳал қилувчи ғалабани қўлга киритади. Тарихчилар хабарича, Соҳибқирон қўшини Тўхтамишхоннинг қароргоҳида ташлаб кетилган жуда катта бойлик ва хазинага ҳам эга бўлади. Олтин Ўрда хони бутун мулки, хонумонидан, салтанатидан айрилади. У энди ҳеч қачон хонлик тахтига қайта ўтира олмайдиган ҳолатга келтирилган эди. Амир Темур Тўхтамишхонни қувиб Русиянинг Рязань вилоятигача бориб, Елец шаҳрини ишғол этган.\nЭнг асосийси, Амир Темурнинг 1391-1395 йиллардаги жанглари Евроосиёни, хусусан, Византияни мўғуллар босқинидан — муқаррар ҳалокатдан озод этади. Бинобарин, ХIV аср охири ва ХV аср бошларида Испания қироли элчиси, Франция ва Англия қироллари вакиллари Соҳибқирон давлатининг пойтахти Самарқандга келиб, дипломатик фаолликларини кучайтиришлари бежиз эмас эди.\nҚозоғистон ва Россия орқали Кавказ республикаларига йўналтирилган сафаримиз, юқорида айтганимиздек, Соҳибқирон босиб ўтган йўллар бўйлаб амалга оширилди. Маълумки, Амир Темурнинг бу ҳудудларда бўлиши билан боғлиқ тарихий хотиралар, айрим ёдгорликлар ва жой номлари ҳозиргача сақланиб қолган. Сафар мобайнида ана шундай жойлар ва иншоотлар тарихини ўрганишга ҳам ҳаракат қилинди. Жумладан, Доғистонда «Темир-Хан-шура» деган жой бор, асл маъноси «Темирхон шаҳри» демакдир. Мазкур қалъа-истеҳком Амир Темур номи билан узвий боғлиқ. Сабаби Кавказ юриши пайтида, яъни, 1394-1395 йиллари Соҳибқирон шу ерда тўхтаб, ўз ҳарбий қароргоҳини тиклаган. Кейинчалик қалъа-шаҳарга айланган Темир-Хан-шура Доғистон халқлари тарихида алоҳида аҳамият касб этган. У 1860 йили Доғистон вилоятининг маркази, сўнгра — 1921 йили Доғистон мухтор республикаси пойтахти бўлган, 1924 йили номи Буйнакск деб ўзгартирилган.\nОлтин Ўрданинг Шимолий Кавказдаги бир неча шаҳри харобалари ҳозиргача сақланиб қолган. Булар Маджар, Қуйи Жулат, Юқори Жулат ёки Татартюп каби шаҳарлар бўлиб, мазкур кентлар Олтин Ўрда савдо-иқтисодий жараёнларида фаол роль ўйнаган.\nСоҳибқирон Амир Темурнинг Кавказдаги ёқтирган жойларидан бири — бу табиатан ғоят гўзал Тоғли Қорабоғдир. Амир Темур табиатнинг бу сўлим гўшасида тўрт бора қишлаган ва ўрдагоҳи бунёд этилган. Кичик Осиё ҳукмдорларининг элчилари мадад сўраб, мазкур ўрдагоҳга ташриф буюрганлар. Ҳатто Византия ҳокимининг ноиби, Франция қироли, Султония шаҳрининг католик миссионерлари нажот сўраб, Соҳибқиронга мурожаат этганлар ва Турон султони уларга мурувват кўрсатган.\nТарихий манбалардан бизга маълумки, Тоғли Қорабоғ ўлкасида Бобур Мирзонинг катта бобоси, Турон ва Хуросон ҳукмдори Абусаид Мирзо ҳам бир неча маротаба бўлиб, Ироқ, Эрон, Кавказорти мамлакатларида тартиб ўрнатган. Абусаид Мирзо айни шу ўлкада душманлар томонидан ҳалок этилган. Таассуфки, Амир Темур бобомизнинг хорижий давлат арбоблари ва элчиларини қабул этган саройи жойлашган ўрда энди йўқ, вақт ўз ишини қилган — ўрда билан боғлиқ бирор ёдгорлик қолмаган. Бунда, шубҳасиз, сиёсий аҳволнинг беқарорлиги ҳам ўз таъсирини ўтказган кўринади.\nЭкспедициямиз сафарининг режасида, одатдагидек, ушбу жойлардаги буюк алломаларнинг қабрлари ва қадамжоларини зиёрат қилиш ва ўрганиш ҳам кўзда тутилган эди. Ана шу мақсаддан келиб чиққан ҳолда Кавказ ўлкаларида ўзларининг бетакрор, умрбоқий асарлари туфайли тилларда ва дилларда асрлар оша яшаб келаётган улуғ шоирларнинг номлари, хотиралари билан боғлиқ жойлар диққат-эътиборимизда бўлди. Жумладан, Боку ва Ганжа шаҳарларидаги Низомий Ганжавий, Бокудаги Муҳаммад Фузулий ёдгорликлари шаклий маҳобати, меъморий жиҳатдан ўзига хослиги ва мазмундорлиги билан ҳаммамизда катта таассурот қолдирди. Ҳазрат Алишер Навоийга қардош озарбайжон халқининг катта муҳаббати тимсоли сифатида мамлакат пойтахтидаги Озодлик кўчаси билан туташ хиёбонда қад кўтарган муҳташам ҳайкални кўриб, қалбларимизда ғурур ва ифтихор туйғулари жўш урди.\nМаҳаллий зиёлилар ушбу ҳайкалнинг очилиш маросимида Ўзбекистон раҳбари Ислом Каримов ва Озарбайжон раҳбари Илҳом Алиев иштирок этганини ҳурмат билан сўзлаб беришди.\nМахачқалъада эса бизга машҳур шоир ва жамоат арбоби Расул Ҳамзатовнинг ижодий мероси авайлаб сақланаётган хонадонда бўлиш насиб этди. Шоирнинг оила аъзолари билан қизиқарли суҳбат ўтказиб, китоблар ва совғалар айирбошланди.\nМашҲур меъморий обидалар\nНавбатдаги зиёрат жойларимиз Арманистон орқали Эрон мамлакатининг Табриз, Теҳрон, Нишопур ва Машҳад каби тарихий шаҳарлари бўлди.\nЭрон Ислом Республикаси пойтахти Теҳрон замонавий йирик шаҳар бўлиб, XII асрда Рай шаҳри яқинида барпо қилинган. XIV асрдан бошлаб ушбу ҳудуднинг йирик савдо-иқтисодий шаҳри ҳисобланган. Табриз эса Эроннинг шимоли-шарқидаги Шарқий Озарбайжон остони (вилояти)нинг маъмурий марказидир. Табризга III-IV асрларда сосонийлар томонидан асос солинган. Алишоҳ жомеъ масжиди (1310-1320), Кўк масжид (1465) каби тарихий меъморий ёдгорликлари бор.\nЭроннинг шимоли-шарқидаги яна бир тарихий шаҳар Нишопур (Найсабур) III аср ўрталарида сосонийлар шоҳи Шопур томонидан бунёд этилган. Ҳозирда Хуросон вилояти маркази. Умар Хайём, Фаридуддин Атторларнинг киндик қони тўкилган бу табаррук шаҳарда ҳар икки буюк инсоннинг маҳобатли мақбаралари сақланган.\nМашҳад шаҳри («шаҳид дафн этилган жой» деган маънони билдиради) Темурийлар ва Сафавийлар даврида юксак ривожланган. Дунёга машҳур кўплаб меъморий ёдгорликлари мавжуд: Имом Ризо мақбараси (IX аср), Гавҳаршод бегим масжиди (1405-1418), шаҳар яқинидаги Фирдавсий мақбараси шулар жумласидандир. Булар орасида Амир Темурнинг ўғли, Ҳирот ҳукмдори Шоҳруҳ Мирзонинг хотини Гавҳаршод бегимга атаб қурилган масжид алоҳида диққат-эътиборга лойиқ. Мазкур бино темурийлар даврига хос улкан бунёдкорлик санъатидан шаҳодат берувчи ажойиб меъморчилик обидасидир. Масжиднинг шимол томонида Имом Ризо мақбараси, шарқида мадраса, ғарбида карвонсарой қад кўтарган. Имом Ризо мажмуасида махсус бунёд этилган Қуръони Карим музейида Бобур Мирзо ихтиро этган алифбода унинг ўзи томонидан кўчирилган Қуръони Карим нусхаси ва Шохруҳ Мирзонинг ўғли, машҳур хаттот Бойсунқур Мирзо томонидан кўчирилган Қуръони Карим намойиш қилинмоқда. Бугунги кунда Андижондаги «Бобур ва жаҳон маданияти» музейида ҳам Бобур Мирзо ихтиро қилган алифбода кўчирилган Қуръони Карим ва Халифа Усмон даврида китобот қилинган нодир Қуръони Карим нусхалари сақланмоқда. Улар мозийгоҳнинг зийнати бўлиб, зиёратчилар эътиборини қозонмоқда.\nЭслаб ўтиш жоизки, Гавҳаршод бегимга бағишланган иккинчи меъморий мажмуа Афғонистонда йигирма йил давомида (1418-1438) бунёд этилган. Ушбу мажмуа Ҳиротдаги Мусалло майдонида жойлашган бўлиб, масжид, мадраса ва темурийлар авлодлари мақбарасидан иборатдир. У ерда Гавҳаршод бегим ва унинг ўғли Бойсунқур Мирзо дафн этилган. Даҳма ёнига кейинроқ Ҳусайн Бойқаро маҳобатли мадраса ва хонақоҳ қурдирган. Гавҳаршод бегимга аталган ҳар икки мажмуа машҳур меъмор Қавомиддин Шерозий раҳбарлигида қуриб битказилган. Машҳур Мусалло майдони ва унинг атрофида Абдураҳмон Жомий, Алишер Навоий, Камолиддин Беҳзод, Султон Ҳусайн Бойқароларнинг ҳам қабр-мақбаралари жойлашган.\nЭрон ҳудудидаги яна бир зиёратгоҳ туркман халқининг буюк фарзанди Маҳтумқули (Фироғий)нинг Гургон вилояти марказидан 120 километр наридаги Ақтўқай қишлоғида жойлашган қабр-мақбарасидир. Дунёқараши, ижодининг халқоналиги билан барча туркий эл-элатлар орасида катта шуҳрат қозонган шоир асарларини ўзбек китобхонлари ҳам севиб ўқийдилар. Шу маънода биз Фироғий қабр-мақбарасини топиб, унинг ҳолати билан танишишни, шоир ҳаққига дуои фотиҳа қилишни ўзимизнинг бурчимиз деб ҳисобладик.\nАқтўқай чекка овул бўлишига қарамай, Махтумқулига муҳташам ёдгорлик ўрнатилган, мақбара остига шоир ва унинг отаси Давлат Мамад Озодийга мармардан сағана тоши қўйилган.\nМаълумки, Марказий Осиё тарихида кўҳна Хоразм қадимий тамаддун марказларидан бири сифатида алоҳида ўрин тутади. У Амир Темур тахтга чиққан даврда Олтин Ўрда таркибида эди. Хоразм ҳудуди 1388 йили узил-кесил Соҳибқирон тасарруфига ўтади. Шу тариқа Амир Темур Мовороуннаҳр, Хуросон ва Хоразмни бирлаштириб, ягона марказлашган кучли давлатни вужудга келтирдики, бу жараён мазкур ҳудудлардаги халқлар ҳаётида ижобий аҳамият касб этди.\nХоразмнинг X-XIV асрлардаги пойтахти Кўҳна Урганч (Гурганч) савдо-иқтисодий ва маданий марказлардан бири ҳисобланган. 1333 йили машҳур араб сайёҳи Ибн Батута Гурганчга келган. XII-XIV асрларда бунёд этилган ёдгорликлар ўз гўзаллиги ва меъморий ечимлари билан ҳозир ҳам кишини ҳайратга солади. Биз бу тарихий масканда бўлиб, Нажмиддин Кубро мақбараси, Қутлуғ Темур жомеъ масжиди минораси, Тўрабек хоним мақбарасини зиёрат қилдик. Ибн Батутанинг ёзишича, Тўрабек хоним Олтин Ўрда хони Муҳаммад Ўзбекхоннинг қизи, Урганч ҳокими Қутлуғ Темурнинг хотини, Қутлуғ Темур эса Ўзбекхоннинг холаваччаси эди. Нажмиддин Кубро мақбараси эса кубровийлик тариқатининг асосчиси бўлган улуғ ватандошимиз хотирасига бағишлаб қурилган. Нажмиддин Кубро 1221 йили мўғул босқинчиларига қарши жангда қаҳрамонларча ҳалок бўлганини барчамиз яхши биламиз.\nЭкспедициямизнинг навбатдаги илмий сафари натижасида қўлга киритилган тарихий маълумотлар бир ҳақиқатни такрор тасдиқлаб беради. Яъни, Соҳибқирон Амир Темурнинг Волга бўйига 1391-1395 йиллардаги жанговор юришлари Русия ҳудудини мўғул ҳукмронлигидан халос этишда ҳал қилувчи роль ўйнади. Шунингдек, ушбу жанглар Эрон, Кавказорти, Ўрта Осиё мамлакатларида мўғул истилосининг бутунлай тугатилишида асосий омил бўлди.\nАйни вақтда Соҳибқирон Амир Темур Турон давлати сарҳадларини мустаҳкамлаш ва юрт ободончилиги йўлида улкан бунёдкорлик ишларини ҳам амалга оширди. Шунинг учун ҳам Темур ва темурийлар даври дунё олимлари томонидан ўзига хос Ренессанс — Уйғониш даври деб аталади. «Қай бир жойдан бир ғишт олсам, ўрнига ўн ғишт қўйдирдим, бир дарахт кесдирсам, ўрнига ўнта кўчат эктирдим», деб таъкидлайди Соҳибқирон бобомиз. Амир Темур Мовароуннаҳр ва Туркистон шаҳарлари қатори Султония, Қорабоғ, Бағдод, Дарбанд, Бойлакон каби бир қатор шаҳру кентларни ва бошқа жойларни ҳам обод этгани тарихий манбалардан яхши маълум. Муаррихларнинг эътироф этишларича, Темур ва темурийлар ҳукмронлиги даврида кўплаб мадрасалар, хонақоҳлар, ҳаммомлар, жомеъ масжидлари, боғу бўстонлар, карвон йўлларида работлар, қалъалар, кўприклар бунёд этилган.\nЭкспедициямизнинг қарийб бир ой давом этган сафари давомида турли мамлакат ва миллат вакиллари билан бўлган учрашув ва мулоқотларимизнинг асосий мавзуини кўҳна тарихга эга Ўзбекистонимиз мустақиллик йилларида Президентимиз Ислом Каримов раҳбарлигида олиб борилаётган кенг кўламли сиёсий, ижтимоий, иқтисодий ва маънавий соҳалардаги янгиланишлар туфайли таниб бўлмас даражада ўзгариб, юксалиб бораётгани ҳақидаги суҳбатлар ташкил этгани бизга айниқса катта ғурур бағишлайди.\nЗокиржон Машрабов, Бобур халқаро жамоат фонди раиси,\nБоқижон Матбобоев, Археология институти бўлими мудири, тарих фанлари доктори,\nҚамчибек Кенжа, ёзувчи.


Си Цзиньпин: Хитойда ўзига тўқ жамият 2020 йилгача шаклланади\nYou are here: Home Янгиликлар Минтақалар Ўзбекистон 8 сентябрь куни президент ваколатларини президент вазифасини бажарувчисига юклаш масаласи кўриб чиқилади\nХитойда ижтимоий-иқтисодий ривожланишнинг энг асосий мақсадларидан бири бўлган – ўрта фаровон жамиятни яратиш 2020 йилга келиб тўлиқ якунланади. Бу ҳақда ХХР раиси Си Цзиньпин Хитой Коммунистик партияси Марказий қўмитасининг (ХКП МҚ) 19-қурултойи 1-пленуми якунлари бўйича ташкил этилган матбуот анжуманида маълум қилди.\n«2020 йилга бориб, Хитойда ўрта фаровон жамият тўлиқ шаклланади, - дея таъкидлаб ўтди давлат раҳбари. - Очиқлик ва ислоҳотлар сиёсатини олиб бориш – ХХР тақдирини ҳал қилувчи энг муҳим омиллардан бири. Ўтган йиллар давомида мамлакатимизнинг аҳолиси аста-секин бойиди, унинг ҳаёти ўрта фаровон даражага етди».\nУнинг таъкидлашича, Хитойда кенг қамровли ислоҳотлар бошланганига 2018 йилда айнан 40 йил тўлади. Яқинда Хитой ҳукумати дастлабки хулосаларни чиқариш ва барча тажрибани ҳисобга олиш, ХХР иқтисодий тизими модернизациясининг янги босқичига киришиш ниятида.\n«Биз Хитойнинг ташқи дунёга нисбатан очиқлигини кучайтириш ва ислоҳотларни барча томонлама фаоллаштириш бўйича янада кўпроқ саъй-ҳаракатларни кўрамиз», - дея хулоса қилган Хитой етакчиси.


Ҳадис илми мактабига қабул бошланади\n14:03 / 06.11.2018 1278 pdf Ўқиш режими + -\nЎзбекистон мусулмонлари идораси Самарқанд вилоятида Ҳадис илми мактаби очилиши муносабати билан 2018–2019 ўқув йили учун қабул эълон қилади. Бу ҳақда Ўзбекистон мусулмонлар идораси Матбуот хизмати хабар беради.\nҲадис илми мактаби Ўзбекистон мусулмонлари идораси тасарруфидаги олий диний таълим муассасаси ҳисобланади. Мактабда ўқиш муддати 5 йил бўлиб, кундузги таълим шаклида олиб борилади. Мактабда “Ҳадисшунослик” таълим йўналиши бўйича бакалавр даражасидаги кадрлар тайёрланади.\nМактабга 2018/2019 ўқув йилида 10 та талаба қабул қилинади. Мактабга араб тилини пухта ўзлаштирган, ҳадисларни ёд олишга салоҳияти бўлган ўрта махсус диний таълим муассасаларининг иқтидорли битирувчилари танлов асосида саралаб олинади.\nҲадис мактабига қабул 2018 йилнинг 8 ноябридан 15 ноябригача абитуриентлардан ҳужжатлар Имом Бухорий номидаги Тошкент ислом институти биносида қабул қилинади.\nIslom.uz портали таҳриряти\nБоланинг танглайини кўтаришда гўзал рамз бор\n14:02 / 06.11.2018 1550\nНега дунёда шунча зулм бўлмоқда?\n17:01 / 06.11.2018 1705\nЯқинда .Grand ta`lim, муассасасининг Чилонзор туманидаги асосий биносида давра суҳбати ўтказилди. Ушбу суҳбатга Малайзия Ислом билимлари университети University Sains Islam давоми...\n358 16:00 / 14 май\nҚамоқхонадаги мусулмонларга алоҳида таомнома\nРоссияда Инсон ҳуқуқлари бўйича кенгаш Жазони ижро этиш федерал хизматидан қамоқхонада сақланаётган баъзи маҳкумлар гуруҳи учун таомланиш меъёрларини давоми...\n686 08:30 / 22.12.2018\nНақшбанд туризм фестивали давом этмоқда\nБугун фестиваль иштирокчилари Нақшбандия тариқатининг йирик намоёндалари Хожа Ориф Ревгарий ва Маҳмуд Анжир Фағнавийларнинг мақбараларини зиёрат давоми...\n691 15:28 / 09.11.2018\n503 17:40 / 04 апрель\n395 09:01 / 30 сентябрь\n2022 13:45 / 12 май


07 март 2021, Тошкент вақти: 04:59\nҚирғизистон газ масаласида Ўзбекистондан қарам бўлгани учун ҳам 20 йилдан кўпроқ даврдан бери икки давлат ўртасидаги чегара муаммолари ҳал этилмай келинган. Қирғизистон президенти Алмазбек Атамбаев 2 май куни мана шундай баёнот берди.\nҚирғизистоннинг Тўғизтўра туманида мамлакат шимолини жанубий вилоятлар билан боғлайдиган муқобил йўл қурилишининг очилиш маросимида президент Атамбаев Ўзбекистон-Қирғизистон ўртасидиги чегара муаммолари ва 2010 йилдан бери чегаранинг ёпиқ қолаётганига газ қарамлиги сабаб бўлганини айтди:\n-Қўшни мамлакатлар билан чегара муаммоси бўла туриб, бу мамлакатдан бир нарсага қарам бўлиш нотўғри. Нима учун 23 йилдан бери чегара масаласи ҳал бўлгани йўқ? Чунки ҳар йили биз улардан газ сўраб борардик, газга қарам эдик.\nҚирғиз президенти фикрича, “Қирғизгаз” ширкати Россиянинг “Газпром”ига сотилганидан кейин Қирғизистон Ўзбекистондан бўлган газ қарамлигидан қутилган ва энди ўзбек газини Россия орқали олади. Бунинг ортидан Ўзбекистон билан чегара юзасидан принципал масалаларни қатъийлик билан ҳал этишга имконият пайдо бўлган.\nҚирғизистон томони бундан аввал ҳам Ўзбекистон билан чегара муаммоларини, жумладан, 2010 йилда Тошкент томонидан бир томонлама равишда ёпиб қўйилган чегараларнинг очилиши масаласида қатъий музокаралар олиб борилишини билдирган эди. Қирғизистон ҳукумати бир неча ой олдин бу масалада Бишкек ва Тошкент расмийлари ойига уч мартадан учраша бошлаганини расман билдирган ва яқин кунларда чегараларнинг очилишига умид қилган. Бироқ бу баёнотлар реал ҳаётда ўз самарасини бергани йўқ. Шу кунгача Ўзбекистон-Қирғизистон чегараси ёпиқ қолмоқда.\n-Ҳозирча “Чегара қачон очилади?” деган саволга биз жавоб бера олмаймиз. Чунки Ўзбекистон томони чегарадан ўтишни чеклаб қўйган. Бу масала қачон ҳукуматлар келишиб олгандагина ҳал бўлади. Ҳозирча эса бу масала ҳал этилай деб қолди, деган маълумот йўқ, -деди Қирғизистон Чегара хизмати матбуот котиби Гулмира Бўрибоева.\n-Чегара масаласида Бош вазир ўринбосарлари даражасида ўтказилаётган музокаралар кўпроқ декларатив характерга эга бўлиб қолмоқда. Шунинг учун чегара масаласида президентлар даражасидаги музокараларни ташкил этиш керак, -деб ҳисоблайди эксперт.\nЎзбекистон-Қирғизистон чегараси 1378 километрни ташкил этади. Шу кунгача бу ҳудуднинг 320 километри баҳсли бўлиб қолмоқда. Маълумотларга кўра, сўнгги уч йил ичида мазкур баҳсли ҳудудларда қурол ишлатилиб, ўқ отилган 12 низо содир бўлган.


Женевада Эрон ядровий дастурига доир музокаралар бошланди\nЭрон билан 5+1 ўртасидаги музокаралар икки кун давом этади.\nЖеневада Эрон ядровий дастурига доир бўҳронни ҳал қилишга қаратилган музокаралар бошланди. Эрон ҳамда дунёнинг олти қудратли давлатидан иборат 5+1 гуруҳи вакиллари ўртасидаги музокаралар икки кун давом этади. 5+1 гуруҳига БМТ Хавфсизлик кенгашининг доимий беш аъзоси - АҚШ, Россия, Франция, Британия ва Хитой билан Германия киради.\nМузокаралар бошланишидан аввал, Эроннинг ядровий масалалар бўйича бош музокарачиси, Ташқи ишлар вазири Жавад Зариф сўзлашувда қатнашаётган томонларнинг барчаси яхши ҳаракат қилса, ўн йилдан бери Эрон билан олти қудратли давлат ўртасида давом этаётган ядровий тортишувларга барҳам берувчи келишув шу ҳафта қабул қилиниши мумкин, дея баён қилди.\nЕИ Ташқи сиёсат бўйича олий комиссари Кэтрин Эштон билан нонуштадан кейин чиқиш қилган Зариф “агар ҳар биримиз ҳаракат қилсак, бир нарсага эришишимиз мумкин”, дея таъкидлади.\nДипломатларга кўра, 5+1 вакиллари Эронга нисбатан халқаро санкцияларни юмшатиш эвазига, Теҳрондан ўз ядровий дастурларига оид муайан чекловларни жорий қилишини истамоқда.


Жетисайда диагностика маркази қуриляпти\nТуркистон вилояти Жетисай туманида таҳсинга лойиқ бунёдкорлик ишлари давом этмоқда. Жанааул округига қарашли Интимақ қишлоғида хусусий тадбиркор Б. Шавкеев 2 қаватли диагностика марказини қурмоқда. Ҳудуди кенг иншоот қурилиши апрель ойида бошланган. Бугунги кунда 14 қурувчи уч сменада ишламоқда.\n– Барпо этаётган иншоотимиз диагностика маркази бўлади. Келгусида аҳолига маслаҳат ва даволаш-ташҳис хизматини кўрсатиш турларининг кенг тармоғини таклиф этамиз. Марказ замонавий юқори технологик тиббиёт ускуналари билан жиҳозланади. Беморларга олий тоифали шифокорлар маслаҳат беради. Бунга қадар Шимкент, Туркистон шаҳарларига бориб, тиббий кўрикдан ўтаётганларнинг бундан буён бизнинг марказда текширилишига имконият яратилади, – дейди С. Шавкеев.\nШавкеевлар авлоди бундан 3 йил муқаддам Жанааул аҳоли манзилида ўз маблағи ҳисобидан 150 ўринли замонавий боғча очиб берган эди. Қишлоқ аҳолиси боғча фаолиятидан мамнун. Ҳозирги кунда бу ерда 150 бола тарбияланса, яна 60 кичкинтой навбатда турибди.\nШуни эътиборга олган Сардор Бахтиярули апрель ойида боғча қошида 150 ўринли мактабгача тайёрлаш маркази қурилишини бошлаб юборди. Айни кунда иншоотнинг 2-қавати қурилмоқда. Мазкур бинони декабрь ойида фойдаланишга топшириш кутилмоқда.\nШавкеевлар авлодининг барчага ибратли хайрли ишларидан жанааулликлар миннатдор.\nЖетисай туман ҳокимининг матбуот хизмати, 2019-07-31, 19:11 93


Бош сахифа - Ўзбекистон тўғрисида\nЎзбекистон Республикаси Давлат байроғи Ўзбекистон Республикаси Давлат герби\nЎзбекистон Республикаси Давлат гимни Миллий банкнотлар\nЎзбекистон туризм салоҳияти\nЎзбекистон ўзининг кўплаб тарихий-меъморий ёдгорликлари, турфа хил иқлими ва тез суръатларда ривожланиши билан бутун дунё диққатини ўзига тортмоқда.\nАсрлар мобайнида Ўзбекистон Буюк ипак йўлининг савдо, савдогарлар ва саёҳатчилар, жўғрофияшунослар ва миссионерлар, истиълочилар ва забт этувчиларнинг йўлида жойлашган эди. Айни пайтда эса, Ўзбекистон ташаббускор, маданият, тарих, анъана ва экзотик мамлакатларга қизиқувчилар учун мафтункор сайёҳлик йўналишларидан бирига айланмоқда.\nЎзбекистон аждодлардан бугунги кунгача сақланиб қолган меъморий ёдгорликлари билан фахрланади. Хивадаги Ичан-Қала мажмуаси, Бухородаги тарихий марказлар, Шаҳрисабз ва Самарқанд шаҳарлари УНEСCО нинг “Бутун дунё меъроси” нинг махсус рўйхатига киритилган. Бу шаҳарлардаги такрорланмас ёдгорликлар ва меъморий иншоатлар ўтмиш замонларни ўзида акс эттириб, мамлакат тарихида катта рол ўйнайди.\nТошкент – Ўзбекистоннинг пойтахти ва Марказий Осиёдаги энг катта шаҳарлардан бири. Олис ўтмишдагидек ҳозирги пайтда ҳам Тошкент ўзимизнинг Ўзбекистон Ҳаво Йўллари ва халқаро авиакомпаниялар ёрдамида халқаро транспорт йўналишларининг чорраҳасидир.\nТошкент дунёнинг энг қадимий шаҳарларидан биридир. 2009-йилда у ўзининг 2200 йиллигини нишонлади. Бир пайтнинг ўзида Тошкент замонавий ишлаб чиқариш марказидир, бу ерда 500 дан ортиқ компаниялар турли хил маҳсулотлар; самолётдан тракторгача, телевизордан тоЪқимачилик ва оёқ кийимларгача ишлаб чиқаради. Тошкент тез сурЪатларда тарихий ёдгорликлар ва замонавий осмонўпар биноларнинг ўзаро уйғунлигида замонавий ривожланган халқаро мегаполисга айланмоқда.\nБугунги кунда Ўзбекистонда юзга яқин музейлар ишлаб турибди ва уларнинг ярми мамлакатнинг пойтахтида жойлашган. Уларнинг ҳар бири ўзбек халқининг бой маданий меросини акс эттиради. Пойтахт марказида Темурийлар тарихи Давлат Музейи жойлашган бўлиб, унинг улкан кўк гумбази Самарқанднинг қадимий гумбазини эслатади. Унинг экспонатлари Ўзбекистон ҳудудида ўрта асрлардаги давлатчилик шаклларини шаклланишидан гувоҳлик беради ва Амир Темур давридаги фан, маданият ва санъатнинг ривожланишини акс эттиради.\nАсрлар мобайнида Ўзбекистон шаҳарлари Буюк ипак йўли ва қадимий трансконтинентал магистрал ҳаётида муҳим рол ўйнади. Биргина Самарқанд эса “Буюк Ипак йўлининг юраги” деб ном олди.\nҚадим даврларда Самарқанд “Ислом меъморчилиги марвариди”, “Дунё кўзгуси” каби номлар билан таърифланган. Қадимийлиги билан Рим, Афина ва Вавилонга тенг бўлган Самарқанд ўзининг 2750 йиллигини нишонлади. Самарқанд буюк қўмондон ва Чингизхондан кейинги марказий Осиёнинг ҳукмдори Амир Темур даврида Буюк Мовароуннаҳр давлати пойтахти этиб танланганда ўзининг энг юқори гуллаб-яшнаш нуқтасига етди. Бу вақтда кенг қамровдаги шаҳарсозлик ишлари амалга оширилди. Буюк ҳукмдор Самарқандда ўз даврининг энг моҳир ҳунарманд ва усталарини тўплади ва улар яратган ишлар асрлар мобайнида яшаб келмоқда. Амир Темурнинг невараси Улуғбек бу анъаналарни давом эттирди. Бугунда Самарқандаги ёдгорликлар гўзал ва улкан. Бу шаҳарда қадим харобалар, мадраса, мақбара ва минораларда сақланиб қолган қадим тарихнинг нафасини ҳис этиш мумкин.\nАфсонавий Регистон майдони Марказий Осиёнинг такрорланмас меъморий ёдгорлигидир. Қадимда бу майдон Самарқанднинг савдо ва ижтимоий маркази бўлган. Бу ерда бир неча асрлик уч улкан бинолари Улуғбек, Шердор ва Тиллақори мадрасалари қад кўтарган.\nГўри-Амир мақбараси қадим Самарқанднинг яна бир марваридидир. Буюк давлат ҳукмдори Амир Темур ва унинг икки невараси жумладан шарқнинг буюк олим ва мутаффакири Мирзо Улуғбек қабрлари жойлашган. Ҳаворанг лолаларнинг япроқлари тиғиз қилиб жойлаштириб чиқилган ғунчага ўхшаш Гўри-Амир мақбараси сайёҳлар учун жуда таниқли жой.\nРегистон майдони, Гўри-Амир, Биби-Ҳоним, Шохи-Зинда мақбаралари, Улуғбек расадхонаси ва шунингдек бир қанча ёдгорликлар шаҳарга ташриф буюрувчиларни ўзига мафтун қилиб келмоқда.\nҚадимдан Бухоро воҳанинг зич аҳолига эга маркази бўлиб келмоқда. Унинг ёши 2500 да. Қулай муҳут ва 140 дан ортиқ қадимий меъморий ёдгорликларни сақлаб қолган Бухоро сайёҳларнинг энг севимли жойларидан бири бўлиб қолаверади.\nҲудди тўр билан қопланган Исмоил Самоний мақбараси, улкан қўрғон ва Бухоро ҳукмдорининг мустаҳкам қароргоҳи Арк, Минораи Калон, жонли лабиринт каби кўплаб масжид ва мадрасалар, карвон-саройлар, ҳаммом каби ёдгорликлар муқаддас Бухоронинг тенги йўқ марваридларидан бўлиб қолади.\nБуюк ипак йўли давридан буён бутунлай сақланиб қолган шаҳар Хивадир. У “очиқ осмон остидаги музей” деб номланади. Шаҳар марказидаги кўплаб меъморий ёдгорликлар жойлашган Ичан-Қала мажмуаси ХВИИИ аср охири ХИХ асрнинг биринчи ярмига тегишли. Буюк Ипак Йўлининг чорраҳасида жойлашганлиги ва бу ердан карвон йўли ўтганлиги сабабли Ичан-Қалага дунёнинг тўрт томонига қараган тўртта дарвозалар қурилган. Қалъа деворининг баландлиги ҳудди ҳақиқий шарқ эртакларидаги каби шаҳарга мафтункор кўриниш беради.\nМиноралар осмонга етай дейди, ва уларнинг орасида Ўзбекистондаги энг узун минора Ислом-Хўжадир. Уйларнинг текис томлари узра мақбара ва масжидларнинг чарақлаган кўк гумбазлари виқор билан туради. Хивада хон саройларидан бир қанчаси сақланиб қолган бўлиб улардан энг машхури маросимлар ўтказиладиган, хон дам оладиган ва хон харамлари яшайдиган зал жойлашган улкан Тош-ховли саройидир. Ташқи томон ва девор мозайка безакли тошлар билан қопланган. Шаҳарнинг ажойиблигини билиш, тор кўчаларини ўрганиш ва ”очиқ осмон остидаги музей” нинг асл тафтини ҳис қилиш учун бир кун ҳам камлик қилади.\nКўп қиррали Ўзбекистон тарихи шубҳасиз унинг географик жойлашишини ҳам акс эттиради.\nТермиз мамлакатнинг энг жанубий шаҳридир. Термиз Амударё соҳилининг ўнг томонида карвон йўлида асос солинган бўлиб асосий порт сифатида 2500 йилдан буён шу вазифани бажаради.\nEрамизнинг бошларида Термиз Марказий Осиёнинг асосий буддизм маркази бўлган. Қора-Тепадаги тошга ўйилган будда монастири, Фаёз-тепадаги Будда ибодатхонаси, кўплаб оҳакли лойдан қилинган будда ҳайкаллар қолдиқлари сайёҳ ва будда сиғинувчилар учун машхур жой.\nТермиз фақатгина ўзининг будда дини ёдгорликлари билангина машхур эмас. Бу ерда ўрта асрлар бошига тегишли бўлган бир қанча қизиқарли тарихий ёдгорликлар ҳам бор. Уларнинг орасида Ҳаким ат-Термизийнинг қабри, Султон Саодат ансамбли (Х-ХВИИ асрлар) ва афсонавий Қирқ-Қиз қалъаси (ИХ аср) мавжуд.\nБугунда Қорақолпоғистон ҳозирги давр ва қадим ўтмишни боғловчи тирик риштасидир. Бу ер қизиқарли ва такрорланмас жойлари, кутилмаган топилмалари ва кашфиётлари билан ўзининг афсона ва сирларини бўлишишга тайёр.\nҚорақолпоғистонда жойлашган Қирқ-Қиз, Аёз- Қала, Жанбус-Қала, Ишан-Қала мақбараси, бетакрор Тупроқ-қала ва бошқа тарихий-меморий ёдгорликлар илмий ва маъданий қизиқишни уйғотади, маҳаллий ва чет эл сайёҳларни ўзига жалб қилади.\nБуюк Ипак Йўли чорраҳасида яшовчи ўзбек халқининг анъана ва одатлари кўплаб асрлар давомида зароастритлар, сўғдийлар, бақтрияликлар ва кўчманчи қабилалар урф одатлари ва шунингдек ислом дини урф-одатлари тасири натижасида шаклланди.\nЎзбекистон бўйлаб саёҳат мобайнида, сайёҳлар нафақат меъморий ёдгорликларни кўриши ва шунингдек халқ байрамларини нишонлашда ҳам иштирок этишлари мумкин.\n(Мисол учун Наврўз янгиланиш, баҳорги байрам 21-март кун ва тун тенг бўлган вақт).\nҲар бир йўналиш сайёҳлар маҳаллий халқни яшаш тарзини кўриш, миллий таомларни татиб кўриш ва фалклор шоу дастурларини кўриш учун маҳаллий хонадонларга ташрифни ўз ичига олади.\nАйниқса турли туманлиги билан ўзбек миллий ошхонаси диққатга сазовор. Таомлар, аждодларнинг бой тажрибасига асосланган холда, ўзбек халқининг хаёт тарзи ва маданиятини акс эттиради. Ҳар қандай нозик табли хўрранда ҳам зироварлар иси билан тўлган ўзбек меҳмоннавозлигига бефарқ тура олмайди.\nШарқона бозорлар ҳақидаги анъанавий тасаввурлар; тўкин-сочинлилик, хушманзаралилик, шовқунлиликни Ўзбекистон бозорларида яққол кўриш мумкин. Яхши бозор махсулотлар билан тўлиб тошиши, ранг баранг, баланд овоз ва ҳайқириқлар эшитилиб турилиши, савдолашиш бўлиши керак.\nМевалар ва сабзавотлар растаси олдидан ўтаётган ҳар қандай одам мўл-кўлликдан ва рангбарангликдан ҳайратда қолади. Шарқ бозорлари айниқса ёз ва кузда ҳайратланарли тусга киради.\nБозорнинг қизғин ҳаёти эрта тонгда бошланиб кеч тушганда тугайди. Савдогарларнинг мижозларни чақириши, автомабиллар шовқини, миллий мусиқа овози, зироворлар иси ва қовурилган гўшт ҳиди, расталардаги ранг-баранг мевалар ва сабзавотлар шарқона бозорнинг такрорланмас жозибасини яратади.\nҚадимдаги карвонсаройлар ўрнини замонавий қулай меҳмонҳоналар эгаллади. Сайёҳлик ҳудудларда жойлашган межмонхоналар ҳар қандай меҳмоннинг талабини қондириши мумкин. Ягона ”қийинчилик” дидга мос келувчи дизайн ёки комфортни танлашда бўлиши мумкин. Европа услубини ҳуш кўрувчилар учун замонавий интерйерларга эга мехмонхоналар, аксинча соф маънодаги шарқона муҳитни ҳоҳловчиларга эса ўзининг нақшли эшиклари, ранг–баранг гиламлардан тортиб шарқона айвонларгача эга бўлган мехмонхоналар ҳам муҳайёдир. Тошкент, Самарқанд, Бухоро ва Урганч каби катта шаҳарлардаги биринчи даражали меҳмонҳоналардан фойдаланишингиз мумкин.\nҲозирги кунда Ўзбекистонда 350 дан ортиқ меҳмонҳоналар сайёҳларни қабул қилиб халқаро стандартларга мос равишда хизматлар кўрсатмоқда.\nЎзбекистон ҳозирда ривожланган транспорт инфраструктурасига эга. Манзилга етиб олишингиз учун сизга Буюк Ипак Йўли давридагидек бир ой керак эмас. Ўзбекистон бўйлаб катта шахарларга авиация ёрдамида етиб олиш тез ва қулай.\nСайёҳлар мамлакатнинг чиройли манзарадан қулай ва тез бўлган транспорт воситаси машина ёки автобуслардан фойдаланадилар.\nЎзбекистон фақатгина тарихий ва афсонавий меъморчилиги билан машхур бўлиб қолмасдан, актив сайёҳлик йўналишларига ҳам эга. Мамлакатимизнинг географик жиҳатдан қулай жойлашганлиги бу ерда замонавий қулайлик ва ёввойи табиатнинг уйғунликка кириша олишига инконият беради. Ўзбекистон ҳудудида ҳар қандай табиат ландшафтларини; тоғ, водий, чўл, дарё ва кўлни учратиш мумкин.\nЎзбекистоннинг турфа хил мафтункор табиати Ғарбий Тян-Шан тоғи бўйлаб пиёда юриш ва тоғнинг бутун гўзаллигини ҳис қилишни имкониятини беради. Кўплаб алпинистлар ва чанғичилар экстримал ҳиссиётлар қидириб баландлиги 3309 метр бўлган Чимён тоғларига интилишади.\nОтда юриш ҳар қандай ёшдаги ва ҳар қандай темпераментдаги одамга завқ бағишлайди. Ва бу билан йил бўйи бетакрор иқлим шароитларида шуғилланиш мумкин.\nОтда юришнинг энг машхур йўналишларидан бири бу ўзининг флора ва фаунаси билан машхур бўлган Угам-Чотқол миллий боғидир. Тошкентдан гўзал водий денгиз сатҳидан 1600 метр баландлигда бўлган катта ва кичик Чимён тоғлари этагида жойлашган дам олиш маскани ”Чимён оромгоҳи” га 90 километрлик масофани отда босиб ўтишлари мумкин.\nБу ерда маҳаллий отлар зотидан қурама қорабаир ва шунингдек ахалтек зотли отларда сайр қилиш мумкин.\nТоғ ҳавосининг турли хил гуллар ва ўсимликларнинг иси билан тўлган мусаффолиги, эгарнинг ғичрлаши, от тиёқларининг бир хилда тақиллаши ва очиқ осмон остидаги ҳиссиётга тўла кечки нонушта бир умрга унутилмас таасуротлар қолдиради.\nОлис ўтмишдаги Буюк Ипак Йўлининг ҳаракатини ҳис қилмоқчи бўлсангиз Қизил-Қум чўли бўйлаб саёҳатга таклиф қиламиз. Қум уйимлари, қуёшнинг аёвсиз жазираси, ҳар-ҳар ердаги саксавуллар ва туя қўнғироғининг овози ва фақат чексиз қумликлар...\nБаҳорнинг бошида ҳаёт бахш этувчи ёмғирлар чўлни қирмизи лолалар ва яшил майсалар гилами билан қоплайди лекин бу гўзаллик жуда қисқа вақт давом этади. Сайёҳлар қулай автомобилларини қолдириб туяларга минишади ва эгзотик саёҳатларини бошлашади. Бу унутилмас таасуротлар қолдиради. Тасаввур қилинг қондек қизил шафақ, ярқираган қум уйимлари, ўтовдаги тунлар, эгзотик миллий тоамлар, фалклор томошалари ва иссиқ бундан ёқимли яна нима бўлиши мумкин?!\nХели-ски ва чанғида учиш\nБирмунча илиқ об-ҳаво, бутунлай шамолнинг йўқлиги, 300 кун қуёшнинг порлаб туриши чанғи учиш мумкин бўлган қулайликларнининг, слалом, чанғи пойгалари ва тезлик билан учиш турларини борлиги чанғи ишқибозларини қишки дам олишлари учун Ғарбий Тян-Шанда жуда қулай имкониятлар мавжуд.\nСўнги йилларда “Чимён-Чорвок-Белдирсой” оромгоҳи янги лекин тезлик билан ривожланиб бораётган спорт турлари ҳели-ски ва фрее риде ишқибозлари учун машхур жойлардан бирига айланмоқда. Шунинг учун денгиз сатҳидан 1600-2400 м юқорида жойлашган октябр ойидан майга қадар қор билан қопланиб турадиган Чимён тоғлар қияликларида халқаро тоғ чанғиси меъёрларга мос келадиган тарзда спорт ишқибозлари учун қулайликлар яратилган.\nКўплаб ҳели-скиинг ишқибозлари учун денгиз сатҳидан 4000 м юқориликдан чанғи учиш бошланиб водийда тугайди. У ерда кунига 6 маротаба ҳали чанғи училмаган қорда учиш имконияти бор.\nМаҳаллий тез оқар дарёларда рафтинг билан шуғиллланувчи ишқибозлар Ўзбекистонни “Осиёнинг Швецарияси” деб ҳам аташади. Чотқол дарёси бўйлаб рафтинг билан шуғулланиш бу спортнинг ишқибозлари учун севимли машғулот.\nУлар йўналишнинг кўп кунлилиги, қийинчилиги жихатидан 5- даражада туриши ва шунингдек ландшафт, тўсиқларнинг кўплигига қизиқишади. Бу йўналишда 50 дан кам бўлмаган тўсиқлар ишқибозларни кутиб олади. Улардан энг қийинлари шаршаралар, тез оқувчи қияликлар, саёз тошли, қуюмлар, қояли оқимлардир.\nҚулай иқлим, тоза ҳаво, гўзал манзара ва табиий ландшафт. Тошкент кўли Голф клуби 108 гектарли 18 чуқурчадан, доимий яшил майсалардан, кўплаб дарахтлар ва қияликлардан, кўл ва шаршарлардан иборат. Булар ўйинга яънада табиий тўсиқлар яратиб қизиқарли тус беради. Гўзал кўл, атрофидаги майдон 18 чуқурчаларни ҳар бирига алоҳида хусусият беради. Бу ерда шунингдек шуғулланиш майдонлари, теннис кортлари, сузиш бассейнлари ва сауналар хизмат кўрсатиб турибди.\nҲукумат ва туризм\nЎзбекистонда туризм соҳаси нисбатан янги бўлсада, у ривожланишда кўпгина соҳалардан олдинга чиқиб олди.\nХалқаро туризмни ривожлантириш учун бизнинг диёр жуда катта салоҳиятга эга. Йигирма йил аввал Ўзбекистонни ҳеч ким истиқболли туризм ҳудуди сифатида билмас эди. Мустақилликка эришилгач давлат томонидан туризм соҳасида янги тамойиллар ишлаб чиқилди. 1992 йилнинг 27 июлида Ўзбекистон Республикасининг Президенти фармони билан “Ўзбектуризм” миллий компанияси ташкил топди. “Ўзбектуризм” нинг асосий вазифаси туризм соҳасида давлат сиёсатини амалга ошириш ва туризмни ривожлантиришнинг миллий моделини яратишдан иборат.\nБундан ташқари, миллий компания республикадаги барча туристик ташкилотларнинг фаолиятларини мувофиқлаштиради, туризмнинг барча йўналишларининг ривошланишини рағбатлантиради, кадрлар масаласи билан шуғулланади, моддий-техника базасини шакллантиришга ва соҳа инфраструктураси ривожига инвестиция оқимини жалб қилади.\n1993 йилдан буён бизнинг давлатимиз “Халқаро туризм ташкилоти” (УНWТО)нинг аъзоси ҳисобланади. 2004 йилдан бошлаб Самарқандда – буюк Ипак йўлининг “юраги”да УНWТО нинг трансконтинентал магистралда туризмни координацияси билан шуғулланувчи офиси фаолият юритиб келмоқда.\nҲукумат томонидан туризм соҳасини модернизация қилиш, давлатда транспорт ва мехмонҳона инфраструктурасини яхшилаш, ҳамда туризмда норматив-ҳуқуқий базани мукаммаллаштириш соҳаларида улкан ишлар амалга оширилмоқда.\nТуризм маҳсулотларини ҳорижда танитиш мақсадида “Мега-инфо-тур” – танишув сафарлари маркетинг лойиҳаси ҳорижий туристик компаниялар ва оммавий ахборот вакиллари учун амалга оширилиб келинмоқда. Шу каби сафарлар туристик мавсумларнинг кенгайтириш, ватанимизга келувчи туристларнинг оқимлари муддатини оптималлаштириш, ҳамда Ўзбекистонда ҳар бир фасл туристлар учун ўзига ҳос бўлишини кўрсатиб беришда муҳим рўл ўйнайди.\nБундан ташқари Ўзбекистоннинг туристик салоҳиятини қўллаб-қувватлашда УНWТОнинг раҳнамолигида ўтадиган, Тошкентдаги халқаро “Ипак йўлидаги туризм” ярмаркасининг ҳам аҳамияти жуда катта. Бу ярмарканинг асосий мақсади туризм соҳасидаги ўзбек ҳамда ҳориж мутаҳассисларини бирлаштириш, улар ўртасида профессионал ҳамкорликни янада кенгайтиришдан иборат. Бугунги кунга келиб бу халқаро ярмарка Марказий Осиёдаги энг йирик кўргазмалардан бири сифатида ном қозонган.\nАфсонавий ўтмиши, Ипак Йўлининг тарихий-муҳандислик мероси, табиатининг ажойиб манзаралари, авлоддан-авлодга ўтиб келувчи маҳаллий ҳунармандчилик, халқнинг меҳмондўстлиги ва инсоний қадриятлари билан сайёҳларни ҳайратга солувчи, маҳлиё қилувчи шу билан бирга уларни ҳурсанд этувчи Ўзбекистон барча бурчакларидан кишиларни ўзига жалб этади.\nЎЗБEКИСТОНГА ҲУШ КEЛИБСИЗ !!!


“Ғолиблик қонуниятлари” дан бири – Jurnalist\n“Ғолиблик қонуниятлари” дан бири\nR S2020-04-18T13:11:30+05:0018 Aprel, 2020|Умумий янгиликлар|\nКарантин даври. Бу кисқа давр (худо хоҳласа) бизга катта сабоқ бўлмоқда. Сабаби йиллар давомида биз эътибор қилмаган тўғрироғи эътибор қаратишни истамаган жараёнларни англагандек бўлдик. Энг асосийси, фарзандларимизга кўпроқ вақт ажратолдик, устозлару тарбиячиларнинг қадрига етдик. Эл бошига иш тушганда шифокорлару хамширалар, миллий гвардия ва ички ишлар ходимларининг вазифалари нақадар масъулиятли эканлигини янада ҳис қилдик.\nЯна бу давр бизга нималарни ўргатди? Шу саволни ўз- ўзимга қайта-қайта беряпману севимли шоирамиз Халимахоним Худойбердиеванинг қаламига мансуб шеьрнинг тўрт сатри қулоғим остида жаранглайверади. Шоира тили билан айтганда юракдан “бир нара уйғот”ди, “ҳар томир ҳар зарра уйғот”ди. Натижада бизни “ҳар куни беш карра уйғот” ди. Ва биз шукур қилишни, шукур қилганда ҳам жисму жонимиз билан шукур қилишни ўргандик.\nДарвоқе, Ният ва Шукур. Бу икки сўзни мен сеҳрли сўз деб айтгим келади. Албатта, инсоннинг дилида, тилида эзгу нияти ва ҳар қандай ҳолатда ҳам Шукур қилар экан унга яратгандан рахматлар ёғилиши, шубҳасиз. Ғолиблик қонуниятларидан бири ҳам шу эмасми аслида.\nҒолиблик қонуниятлари. Ахир бу… Германиялик машҳур ёзувчи ва тадбиркор Бодо Шефернинг “Ғолиблик қонуниятлари” номли китоби ҳам бор-ку. Бу китобни ўқигандим. Ана шу китобда жилғанинг қудратли тўлқинлар орзусидаги мўъжизакор тақдири мени ҳайратлантирган эди. Келинг, сизга ҳам илинай. “Айтишларича, кичкинагина жилга бепоён чўлга қадар оқиб борибди. Шунда у ғойибдан: “Хавотирланмай оқишни давом эттир”, деган овоз эшитибди. Аммо оқишни давом эттириш жилғага хатарли туюлибди. Негаки, нотаниш ва номаълум қақраб ётган ерда оқиш имкони йуқолиб бораётганидан қўрқиб кетибди. Ахир, унинг бирдан-бир орзуси тўлиб-тошиб, мароқли яшаш эди. Таваккал қилиб йўлга тушиб, ҳаётида ниманидир ўзгартирмоқчи бўлганида, қуриб-қовжираб қолиш дахшати пайдо бўлганди. Аммо ғойибона товуш уни яна окишга ундарди: “Агар окишга қарор қилмасанг, ҳеч қачон сен ўзингни нималарга қодир эканлигингни билолмайсан. Сен шунга амин бўлгинки, янги ҳаётинг ўзгача – фарахбахш кечади. Хотиржам холда яна оқишда давом эт”.\nЖилга руҳланиб, ўз йўлини давом эттирди. Унга осон бўлмади. Сахро кун сайин исиб, жилга сувлари буғланиб кетди. Хавога буғланиб кўтарилган жилғанинг ҳар бир томчи суви булутга айланди. Шамол булутни бир неча кун саҳро узра ҳар томон сурди. Ва… бир куни булут денгиз тепасига етиб келди-да, шаррос ёмғир ёгди.\nЖилғанинг ҳаёти ўзи кутганидан-да ортик; гўзал тус олди. Жилғанинг ёмғирга айланиб, денгиз оғушига қўшилган сувлари қудратли тўлқинларда мавж урар экан, табассум-ла шивирлади: “Ҳаётим неча бор ўзгарган бўлса ҳам эндиликда ўз орзуимга эришдим”.\nЁзувчи таърифлаган жилғанинг мўъжизакор тақдири сизнинг қалбингизга мафтункор ҳисларни улашган, қулоғингизга худди жилғанинг ёқимли шилдираши каби нималарнидир шивирлаган бўлса баҳоят бахтиёрман. Бир кун келиб ҳар бир виждонли, ватанпарвар инсон карантиндан аввалги ва кейинги ҳаётини имтихон қилади. Бу имтихондан аминманки, карантиндан кейинги ҳаёти ғолиб чиқади. Бунга асло шубҳа йўқ. Демак, биз айни пайтда улуғвор орзу-ниятларимизга эришиш учун Сабр қилишимиз ва Хотиржам бўлишимиз жуда муҳим. Бунинг учун эса улуғ Ниятлар ила Шукримизни қилиб уйда қолайлик.\nФеруза СОЙИБЖОН қизи,\nЎзбекистон болалар ва ўсмирларнинг


Хитой водород ёнилғи элементларида ишловчи самолётни синовдан ўтказди\n08:28 / 09.01.2017\nХитой водород ёнилғи элементларида ишловчи кичик электр двигателли самолётини муваффақиятли синовдан ўтказди. "Kэцзи жибао" нашри ёзишича, бу самолётнинг биринчи парвози Шэньян шаҳрида бўлиб ўтди.\nБир ўриндиқли самолёт ўз парвозини 320 метр баландликда амалга оширди ҳамда ажойиб кўрсаткичлар ва барча тизимларнинг ҳаттоки Цельсий бўйича -20 градус совуқда ҳам барқарор ишлашини намойиш қилди. Самолёт яратувчиларининг айтишича, парвоз вақтида атроф-муҳитга ҳеч қандай зарарли чиқиндилар чиқарилмаган.\nСамолёт Хитой Фанлар академияси ҳузуридаги Далянь кимёвий тадқиқотлар бюроси ва Ляонин авиация илмий-тадқиқот институти билан биргаликда яратилган. Самолётни яратишда электр двигателда ишловчи RX1E самолёти ва хитойлик олимлар томонидан яратилган, водород элементларида ишловчи 20 киловаттлик электр двигатель асос қилиб олинди. Парвоз ва баландликка кўтарилиш вақтида двигателга қўшимча тортиш кучини қувватланувчи аккумуляторлар беради.\nБу самолёт пайдо бўлиши билан Хитой АҚШ ва Германиядан кейин бундай технологияга эга бўлган дунёдаги учинчи давлатга айланди.\nХитой самолёт водород ёнилғиси


Бугун эрталаб Литванинг "Каунас" юк ташувчи кемаси Санкт-Петербург шаҳридаги Нева дарёси кўприги устунига бориб урилгани оқибатида сувга ғарқ бўлди. Ҳалокат сабаблари ҳозирча номаълум.\n16 декабр 2019, Тошкент вақти: 18:29\n10 кишидан иборат кема экапажи, шунингдек икки ёш бола қутқариб қолинди. Кема чўккани боис унинг бортидаги 35 тонна дизел ёнилғиси дарёга оққан. Унинг оқибатида Нева дарёсининг устки қатламида мазут доғлари пайдо бўлди. Бироқ ҳалокат оқибатида кўприкка шикаст етмади.


Таэквондочиларимиз совриндорлар сафида\nЧелябинск шаҳрида таэквондо (WTF) бўйича катталар ўртасида ўтказилган жаҳон чемпионатида уч нафар ҳамюртимиз совриндор бўлди. Айтиш жоизки, нуфузли мусобақада 140 дан зиёд давлатдан энг кучли таэквондочилар совринли ўринлар ҳамда 2016 йили Бразилия давлати мезбонлик қиладиган Олимпиада ўйинларига йўлланма берувчи муҳим рейтинг очколари учун беллашишди.\nАйни шу жиҳат баҳсларнинг қизиқарли ҳамда муросасиз кечишини таъминлади.\nКучли рақобат шароитига қарамай вакилларимизнинг совринли ўринларни эгаллагани эътирофга лойиқ. Жумладан, вазни 87 килограммдан оғир бўлган спортчилар мусобақасида Дмитрий Шокин ямайкалик Жейсон Грантни 31:1, италиялик Леонардо Басилени 8:2, германиялик Волкер Водзихни 11:2, кубалик Робелис Деспейнни 7:6 ва Кот-д’Ивуар вакили Фирмин Зокоуни 11:10 ҳисобида мағлубиятга учратиб, жаҳон чемпионлигига эришди.\nСпортчиларимиздан Жасур Бойқўзиев (87 кг.) ва Никита Рафалович (74 кг.) эса кумуш медаль билан тақдирланди.\nМуносиб кутиб олинди\nЖанубий Кореянинг Сеул шаҳрида ўтказилган кўзи ожизлар ва заиф кўрувчилар ўртасидаги V Бутунжаҳон ўйинларида муносиб қатнашган паралимпиячиларимиз “Тошкент” халқаро аэропортида тантанали кутиб олинди.\nДарҳақиқат, мазкур мусобақада вакилларимизнинг 5 олтин, 2 кумуш ва 5 бронза медални қўлга киритгани Ўзбекистонда спортни ривожлантиришга қаратилаётган эътибор ўз самараларини бераётганига яна бир ёрқин тасдиқ бўлди.\nСузиш баҳсларида иштирок этган Дмитрий Хорлин юксак маҳорат соҳиби эканини исботлади. У 200 ва 400 метр масофага эркин усулда сузишда барча рақибини ортда қолдирди. 100 метрга эркин усулда сузишда эса учинчи натижани қайд этди.\nШаҳзод Жуманиёзов 200 метр масофага комплекс усулда сузишда ғолибликка эришган бўлса, 50 метрга брасс усулида сузишда бронза медаль билан тақдирланди. Муҳаммад Абдураимов 100 метрга баттерфляй усулида сузиш бўйича иккинчи, 200 метр масофага комплекс усулда сузишда учинчи ўринни эгаллади.\nБутунжаҳон ўйинларининг дзюдо беллашувларида Ўткир Ниғматов ва Ширин Шарипов олтин, Шариф Халилов кумуш, Шуҳрат Бобоев ҳамда Турсунпошша Нурметова бронза медалга сазовор бўлди.


Ўзбекистон Президенти Шавкат Мирзиёев Қарши туманидаги “Бахт” кўп тармоқли фермер хўжалигига ташриф буюрди.\nПрезидентимиз лимончиликни ривожлантиришга алоҳида эътибор қаратди.\nЛимончилик нафақат Қашқадарё воҳаси, балки мамлакатимиз учун энг сердаромад соҳалардан. Бу тармоқни ривожлантириш иқтисодиётимиз рақобатбардошлигини ошириш, қўшимча даромад манбаини яратишга хизмат қилади. Шу боис мазкур истиқболли йўналишни қўллаб-қувватлаш, Қашқадарё мисолида лимончилик уюшмасини ташкил этиш лозим, деди Шавкат Мирзиёев.\nПрезидентимиз барча лойиҳаларни такомиллаштириш юзасидан мутасаддиларга тегишли кўрсатмалар берди.


100 ёш ва ундан ошган фуқароларнинг пенсиясига қўшимча пул тўланади\nЎзбекистон Республикаси Молия вазирлиги ҳузуридаги бюджетдан ташқари Пенсия жамғармаси маблағлари ҳисобидан 100 ёшга тўлган ва ундан ошган фуқаролар пенсиясига 2015 йилнинг 1 майидан бошлаб ҳар ойда пенсияни ҳисоблашнинг базавий 100 фоизи миқдорида қўшимча тўлов белгилаш, тўлаш ва молиялаштириш тартибини белгилайди.\nМаълумотга кўра, фуқаролар энг кам базавий миқдорнинг (289 000 сўм) 100 фоизи миқдорида пенсияга қўшимча тўлов тўланади.\nҚайд этилишича, қўшимча тўлов пенсияга қўшимча равишда белгиланади. Энг кам пенсия миқдори ўзгартирилганда, қўшимча тўлов мутаносиб равишда ўзгаради. Тўлов пенсия қўшимчаларининг сони ва ҳажмидан қатъий назар амалга оширилади. Маблағлар доимий яшаш жойида ёки вақтинча рўйхатдан ўтган жойида тўланади.\nШунингдек, чет эл фуқароси ёки фуқаролиги бўлмаган шахсга яшаш учун рухсатнома ёки шахсий гувоҳнома амал қилиш муддати давомида тўланади. Фуқаронинг вафоти муносабати билан олинмаган нафақани тўлаш “Фуқароларнинг давлат пенсия таъминоти тўғрисида”ги Қонуннинг 63-моддасида белгиланган тартибда амалга оширилади.\nМаълумот ўрнида, 2022 йил 1 январь ҳолатига кўра, Пенсия жамғармаси ҳисобига туриб пенсия ва нафақа олаётган 100 ёш ва ундан катталар жами сони 570 нафарни ташкил қилиб, шундан 461 нафари аёллардир.


2020 йилда бутун дунёда ҳакерларга 400 миллион доллар тўлаб берилган\n2020 йилда бутун дунёда вирус дастурлари ёрдамида киберҳужумлар содир этувчи ҳакерларга 400 млн долларга яқин пул тўлаб берилган. Бундай рақамларни АҚШ маълум қилди.\n“Товламачиларнинг дастурий таъминотидан кўрилган глобал иқтисодий йўқотишлар анча катта. Ҳакерларга товламачи-вируслар ёрдамида содир этилган ҳужумлардан кейин тўлаб берилган пуллар 2020 йилда 400 млн доллардан кўпроққа етди”, деб айтилган Оқ уй баёнотида.\nАҚШ маъмуриятида таъкидланишича, 2021 йилнинг 1-чорагида бундай тўловлар ҳажми 81 млн долларни ташкил қилган.\nВашингтон маълумотларига кўра, киберҳужумлар ҳар қандай катталикдаги ташкилотларга қарши улар қаерда жойлашганидан қатъи назар содир этилади.\nОхирги ойларда АҚШ пул ундириш мақсадида амалга оширилган бир қатор йирик киберҳужумларга тўқнаш келди. АҚШ раҳбариятининг фикрича, бундай ҳужумлардан бир нечтаси россиялик ҳакерлар томонидан содир этилган. Бироқ Россия бу айбловларни рад этмоқда.\nАҚШда 13-14 октябр кунлари товламачи-вируслар ёрдамида амалга оширилувчи киберҳужумларга қарши курашишга бағишланган виртуал учрашув бўлиб ўтмоқда. 30 га яқин давлат вакиллари унда иштирок этишга таклиф этилган.\nҲакерлар БМТ компьютер тармоғини бузиб киргани маълум қилинди\n23:42 / 21.07.2021\nҲакерлар Saudi Aramco’дан 50 миллион доллар талаб қилишди\n20:22 / 15.07.2021\nАҚШ ҳакерлар ҳақидаги ахборот учун 10 миллион доллар ваъда қилди


UZEX ҲАФТАЛИК ДАЙЖЕСТИ (21 – 27 ИЮНЬ) | Microsoft.AspNetCore.Mvc.Localization.LocalizedHtmlString | UzEx.uz\nЎтган ҳафта давомида, яъни 21 – 27 июнь кунлари "Ўзбекистон республика товар-хом ашё биржаси" АЖнинг барча савдо платформаларида 1 847,5 млрд сўмлик товарлар сотилган бўлиб, бу аввалги ҳафтага нисбатан 3,4% га ортиқдир. Бунда сотувларнинг 87,9% - биржа савдолари; 1,3% - кўргазма-ярмарка савдолари; 10,4% - электрон давлат харидлари ва 0,4% - авторақамларнинг онлайн-аукционига тўғри келди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 670,8 млрд сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг қарийб 34,2 млрд сўмлик маблағлари тежалди.\nКўриб чиқилаётган давр мобайнида онлайн аукцион орқали 3 770 та авторақамлар сотилди, сотилган давлат рақам белгиларининг умумий суммаси 8,3 млрд сўмни ташкил қилди. Рақобатли савдолар натижасида битимларнинг 10,5% биринчи тоифадаги авторақамларга; 14,6% иккинчи; 9,0% учинчи; 12,7% тўртинчи; 16,9% бешинчи ва 36,3% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 1 623,9 млрд сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nБиржанинг шакар бозорида нархлар бироз ўсди. Ҳафта давомида биржа савдоларига 12 790,0 тонна шакар қўйилди ва улардан барча ҳажми, яъни 100% сотилди. Ўртача харидорлар сони 149 кишини ташкил қилди.\nКўриб чиқилаётган даврда шакарнинг барча категорияси бўйича шаклланган кунлик ўртача нархлар маҳсулотнинг бир тоннаси учун 7 650,4 минг сўмдан 7 704,0 минг сўмгача, яъни 1% га ўсган.\nЎтказилган биржа савдолари натижасида маҳаллий шакарнинг 3-категорияси бўйича шаклланган ўртача ҳафталик нархи маҳсулотни бир тоннаси учун 7 716,6 минг сўмни ташкил этди.\nБиржанинг цемент бозорида ички талабнинг ўсишига қарамасдан нархлар пасайишни давом этмоқда. Ўтган ҳафта мобайнида биржа савдоларига 303 029,0 тонна цемент қўйилди ва улардан 183 639,0 тоннаси, яъни 60,6% сотилди. Ўртача кунлик сотув ҳажмлари 36,7 минг тоннани ташкил қилди.\nКўриб чиқилаётган даврда цементнинг барча маркалари бўйича шаклланган кунлик ўртача нархлар маҳсулотнинг бир тоннаси учун 533,6 минг сўмдан 521,0 минг сўмгача, яъни 2,4% га пасайди.\nЎтган ҳафтада биржада автомобиль бензинининг нархи бироз кўтарилди. Нархларнинг ошишига сотувчи-корхоналар томонидан бошланғич нархларнинг кўтарилиши сабаб бўлди.\nХусусан, кўриб чиқилаётган даврда сотувчи-корхоналар АИ-80 маркали автомобиль бензинининг бошланғич нархларини маҳсулотнинг бир тоннаси учун ўртача 6 863,3 минг сўмдан 6 970,8 минг сўмгача кўтаришди.\nШу муносабат билан, АИ-80 маркали автомобиль бензиннинг ўртача кунлик нархи ҳам мос тарзда 6 958,6 минг сўмдан 7 047,1 минг сўмгача кўтарилди.\nКўриб чиқилаётган даврда АИ-80 русумли автомобиль бензиннинг ўртача ҳафталик котировкаси 7 010,6 минг сўмни, АИ-91 – 8 158,6 минг сўмни ташкил этди.


“Тадбиркор”дан 1,33 миллиард сўмлик кийим-кечак олиб қўйилди - zarnews.uz\nҚонунга итоат қилувчи тадбиркорлар доимо давлатимиз ҳимоясида бўлиб келган. Бироқ гуруч курмаксиз бўлмаганидек, амалдаги тартиб-таомилларга панжа орасидан қараб, ноқонуний фаолият юритишни мақсад қилган “тадбиркорлар” ҳам бор.\nВилоят давлат солиқ хизмати органлари томонидан ўтказилаётган сайёр солиқ текширувларида шундай фаолиятни ўзига касб қилиб олганларнинг сирлари фош бўлмоқда.\nМасалан, Самарқанд шаҳрида истиқомат қилувчи фуқаро М.Ш. даромад топишни ўйлади-ю, аммо қонуний фаолият юритиш масаласида масъулиятни унутиб қўйди. Ўтказилган сайёр солиқ текширувида ушбу фуқаро Самарқанд шаҳридаги Мирзо Улуғбек кўчаси, 38-уйда тегишли тартибда давлат рўйхатидан ўтмасдан кийим-кечак савдоси билан шуғулланаётгани аниқланди. Оқибатда қиймати 1 миллиард 33 миллион 920 минг сўмлик 21 турдаги кийим-кечаклар далилий ашё сифатида олиб қўйилди.


Арзонлашган бензин, қатл этилган К-поп мухлислари, ҳалокат ёқасига келган Айдар-Арнасой...Бугун нималар бўлди? | Qalampir.uz\nАрзонлашган бензин, қатл этилган К-поп мухлислари, ҳалокат ёқасига келган Айдар-Арнасой...Бугун нималар бўлди?\nТаҳлил\t17 Декабрь 2021 21:31 14470\nБугун, 17 декабрь куни Ўзбекистон ва жаҳонда кўплаб муҳим воқеликлар содир бўлди. Ўзбекистонда бензин нархи арзонлаштирилган бир пайтда, Шимолий Кореяда К-поп мухлислари қатл этилди, фуқароларга эса кулиш тақиқланди. Шу каби қайноқ янгиликлар тафсилоти билан қуйида танишинг.\nТошкентда рейд: Malibu ҳайдовчиси чақирган сохта ходимлар ЙПХ инспекторларига таҳдид қилди\nТошкентда “Хавфсиз пойтахт” концепцияси асосида ўтказилган рейд тадбирларидан бирида ўзини “ходим” деб таништирган шахс Йўл-патруль хизмати ходимларини ҳақоратлади.\n“Тошкент” телеканалида эълон қилинган лавҳада рейд давомида Malibu автомобили ҳужжатларни текшириш учун тўхтатилганини кўриш мумкин. Автомобиль бошқарувидаги аёл эса ЙПХ ходимнинг сўровига жавоб бермай, телефон орқали танишларини чақирган.\nҚўнғироқдан сўнг етиб келган икки киши ЙПХ ходимларини ҳақоратлаб, уларга таҳдид қилишгача борган. Улар шунингдек, воқеани тасвирга олаётган операторга ҳам таҳдид қилган.\nБензин нархи арзонлаштирилди\n“Ўзбекнефтгаз” акциядорлик жамиятига тегишли автомобилга ёқилғи қуйиш шохобчаларида бензин нархи 6500 сўм қилиб белгиланди. Бу ҳақда компания матбуот хизмати хабар берди.\nҚайд этилишича, бензин тақчиллигини олдини олиш ва унинг нархларини арзонлаштириш борасида “Ўзбекнефтгаз” АЖ Монополияга қарши курашиш қўмитаси ва “Товар хомашё биржаси” АЖ ҳамкорлигида чора-тадбирлар ишлаб чиқилди.\nТошкент вилоятидан пойтахтга 8 та маҳалла ўтказилди\nТошкент вилоятининг Қибрай туманидаги 8 та маҳалла Тошкент шаҳрининг Яшнобод туманига ўтказилди. Бу ҳақда Кадастр агентлигининг Тошкент вилояти бошқармаси маълум қилди.\nХусусан, Кадастр агентлиги ва Давлат кадастрлари палатасининг Тошкент вилояти бошқармалари томонидан ҳудудларда олиб борилган хатлов ишлари натижаларига кўра, Қибрай туманидан Яшнобод туманига жами 2107,4 га ер, шундан 1002,6 га қишлоқ хўжалиги ер майдони ўтказилди.\nМирзиёев ва рафиқаси Сеулдаги миллий қабристонга борди\nБугун, 17 декабрь куни Ўзбекистон Президенти Шавкат Мирзиёев Сеулдаги миллий қабристонга ташриф буюриб, марҳумлар хотирасига эҳтиром кўрсатди.\nЎқувчиларнинг қишки таътил кунлари белгиланди\nМактаб ўқувчилари учун II чоракнинг сўнгги куни 27 декабрга тўғри келиб, 28 декабрь куни қишки таътилнинг илк куни саналади.\nХалқ таълими вазирлигининг маълум қилишича, таътил 14 календарь кун, яъни 2022 йил 10 январгача давом этади.\nIII чорак 2022 йилнинг 11 январидан бошланади.\nЯнги дизайндаги 50 минг сўмликда хатолик кетган\nАввалроқ Ўзбекистон Республикаси Марказий банки томонидан жорий йилнинг 22 декабридан муомалага чиқариладиган янги дизайндаги 50 000 сўмлик ва 100 000 сўмлик банкнотлар қандай бўлишини эълон қилганди. Фуқаролар янги дизайндаги 50 000 сўмлик банкнотда хатолик кетганини аниқлади.\nГап шундаки, 50 000 сўмлик банкнот намунасининг олд томонида “Ал-Ҳаким ат-Термизий” мақбараси тасвири туширилганлиги, аммо мақбара номи “Абу Исо ат-Термизий” деб ёзилган.\nАйдар-Арнасой кўллар тизими ҳалокат ёқасида. Сенаторлар ҳукуматга сўров юборди\nАйдар-Арнасой кўллар тизимидан фойдаланишда қатор муаммоли масалалар сақланиб қолмоқда. Сўнгги йилларда сув ҳажми 37,4 млрд м3 гача пасайган ва сув таркибининг шўрланиши натижасида айрим қирғоқ бўйлари 15-50 метрга ортга чекиниб, 15–20 см гача туз қатлами ҳосил бўлган.\nШу муносабат билан кеча, 16 декабрь куни Олий Мажлис Сенатининг йигирма иккинчи ялпи мажлисида Айдар-Арнасой кўллар тизимида шўрланиш, балиқларнинг камайиб кетаётгани ва бошқа муаммоларни ҳал қилиш бўйича Вазирлар Маҳкамасига парламент сўрови юборилди.\nШароф Рашидовнинг қизи вафот этди\nЖорий йилнинг 14 декабрь куни таниқли олим, жамоат арбоби Светлана Шарофовна Рашидова 70 ёшида АҚШда вафот этди. Бу ҳақда ижтимоий тармоқдаги “Tashkent Retrospective” гуруҳида маълум қилинган.\nСветлана Рашидова 1952 йил 1 мартда Тошкент шаҳрида Ўзбекистон ССР Коммунистик партияси бош котиби Шароф Рашидов оиласида туғилган. Тошкент Давлат университетининг романо-герман факультетини тамомлаган. Москва давлат университетида чет эл адабиёти фанлари номзоди илмий даражасини олиш учун номзодлик диссертациясини ҳимоя қилган. Тошкент давлат университетининг роман-герман факуьлтетида ишлаган.\nШимолий Кореяда кулиш тақиқланди\nШимолий кореяликларга собиқ Президент Ким Чен Ир вафотининг 10 йиллиги муносабати билан 11 кун давомида кулиш ва спиртли ичимлик ичиш тақиқланди. Бу ҳақда “Daily Mail” нашри ёзмоқда.\nҚайд этилишича, ҳукумат расмийлари Шимолий Кореяда собиқ Президентнинг ўлимини хотирлаш пайтида жамоатчиликка ҳеч қандай бахт белгисини кўрсатмасликни буюрган.\nҚайд этиш жоизки, Ким Чен Ир Шимолий Кореяни 1994 йилдан 2011 йилгача (вафотигача) бошқарган, сўнгра унинг ўрнига учинчи ва кенжа ўғли, ҳозирги етакчи Ким Чен Ин келган.\nШимолий Кореяда K-pop мухлислари қатл этилди\nШимолий Кореянинг етти нафар фуқароси Жанубий Кореянинг К-поп гуруҳлари клипларини томоша қилгани ва тарқатгани учун қатл этилди.Мазкур ҳолат юзасидан “Тhe New York Times” Сеулдаги TJWG ноҳукумат ҳуқуқ ташкилоти ҳисоботига таяниб маълумот берган.\nКорея Халқ Демократик Республикаси етакчиси Ким Чен Ин К-поп мусиқасини “корейслар онгини бузувчи”дея таъкидлаган, шунингдек у К-поп мусиқаси ва Ғарб маданиятига қарши курашиш учун ўлим жазоси берилишини айтган. Қатл этилганларнинг оилалари бу даҳшатли ҳодисани кузатишга мажбур бўлди, дейилади хабарда.\nАкбар Жўраев Жаҳон чемпионлигини қандай қўлга киритди?\nКеча, 16 декабрь куни Тошкентда давом этаётган оғир атлетика бўйича Жаҳон чемпионатининг 9-кунида эркаклар ўртасида 109 кггача бўлган вазнли атлетлар ўртасида финал беллашуви ўтказилди ва унда Акбар Жўраев ғалаба қозониб, Жаҳон чемпионилигини қўлга киритди.\nДаст кўтариш баҳсларида ўзбекистонлик Акбар Жўраев кичик олтин медални қўлга киритди. Ушбу машқда кумуш медаль 188 кг тошни ўзига бўйсундирган арманистонлик Симон Мартиросянга насиб этди. 3-ўринни эса 185 кг натижа кўрсатган Руслан Нуриддинов эгаллади.\nПроф бокс кечасида кимлар рингга кўтарилади?\nБугун, 17 декабрь куни “Matchroom Boxing” компанияси томонидан Тошкентда профессионал бокс оқшоми ташкил этилади.\nКечанинг марказий жангида Исроил Мадримов (7-0-0) франциялик Мишель Сорога (35-2-1) қарши баҳс олиб боради. Айни пайтда Мишель Соро WBA рейтингида биринчи, Исроил Мадримов эса 2-поғонани эгаллаб турибди. Ғолиб боксчи чемпионлик жанги учун мажбурий даъвогарга айланади.\nКеча, 16 ноябрь куни ўтказилган вазн ўлчаш маросимида барча чарм қўлқоп усталари вазн меъёрни бажарди.\nШунингдек, оқшом доирасида Шаҳрам Ғиёсов (11-0-0), Ҳасанбой Дўсматов (3-0-0), Бектемир Мелиқўзиев (7-1-1), Иқболжон Холдоров (1-0-0), Элнур Абдураимов (7-0-0) ва проф боксда дебют қилаётган Дилшодбек Рўзметов рингга кўтарилади.\nДилшодбек Рўзметов дастлабки жангда ғалаба қозонди\nБугун, 17 декабрь куни “Matchroom Boxing” компанияси томонидан Тошкентда ташкил этилган профессионал бокс оқшоми бўлиб ўтмоқда. Дастлабки жангда проф боксда дебют қилаётган Дилшодбек Рўзметов Россиялик Максим Смирновни мағлубиятга учратди. 6 раунд давом этган баҳсда барча ҳакамлар Рўзметовнинг ғалабасини қайд этишди.\n15 Январь 22:19 133811\n15 Январь 22:39 66450\n16 Январь 18:38 61532\n15 Январь 08:25 40389\n15 Январь 19:09 38668